Jon Maia: "Lorcak eta Lauaxetak erakusten digute beste paradigma bat, bizitzaren beste kontzepzio bat: zergatik ez dugu beraien bidea jarraitu?" | 111 Akademia\nJon Maia: “Lorcak eta Lauaxetak erakusten digute beste paradigma bat, bizitzaren beste kontzepzio bat: zergatik ez dugu beraien bidea jarraitu?”\nBertsolaritzan egindako ibilbideari esker beste diziplinetan ere hainbat ekimen egin ditzakeela dio Jon Maiak (Urretxu, 1972), beste guztiak enbor horretatik ateratzen diren adarrak bezala direla. Esku berberek eraildako Granadako poeta, Lorca, eta Lauaxeta poeta bizkaitarra abiapuntu dituen Ele! Lorca-Lauaxeta antzezlanaren gidoia idatzi zuen Maiak, hortik abiatuta gaur egungo elkarbizitzari ekarpen bat egiteko.\nLauaxetak Lorcari gutun bat idatzi zion elkar ikusteko proposamena luzatuz, baina zein izan zen zehatz-mehatz proiektu honen abiapuntua?\nIdeia sortu zen bi autoreen heriotzaren 80. urteurrenera iristear geundelako: urtebeteko epearekin hil zituzten biak, lehendabizi Lorca eta Lauaxeta gero. Ondoren noizbait irakurri izan dut norbaitek esan duela: “Nola liteke Lorca eta Lauaxeta elkartzea?”, kultura espainolarekiko betiko erreferentzia bezala, kolonizatuta ote gauden edo. Baina ez da nire okurrentzia biak elkartzea, beraiena baizik, Lauaxetarena bereziki, zuk aipatu duzun gutun horren bidez. Badakigu Lorcari zita bat eskatu ziola, berak sutsuki desiratzen baitzuen Lorca ezagutzea. Bere poemak ere itzuli zituen bizkaierara. Beraien ideia izan zen elkartzea, beraz, ez gurea.\nLauaxeta olerkari, dramaturgo, antzerkigile eta aldi berean Eusko Jaurlaritzako komandante militar bat zen.\nBai, eusko gudari bat zen ofizialki eta gainera poeta gazte bat, Lorca bezalaxe. Azkenean bere herriaren burujabetzaren defentsan galdu zuen bizitza. Lorcaren eragin handia izan zuen: Lorca irakurtzen zuen, bere estudioetan kanpoko idazle eta autore asko ezagutu baitzituen. Lauaxeta formakuntza handikoa zen eta erreferentzia asko zeuzkan, bazekien zer egiten zen Euskal Herritik kanpo. Hori ez da orain bakarrik gertatzen, Interneti eta telebistari esker. Euskal Herri txiki hartan gai ziren autore eta obra garaikideak ezagutzeko.\nLorcaren eragina literaturan eta bizitzan izan al zuen Lauaxetak?\nLauaxetak ere bazuen literatura herrikoia beste estadio batera igotzeko asmo hori, Lorcak egin zuen bezala, literatura herrikoia beste maila batera igotzeko iturri horietatik edanaz eta literatura arte herrikoi horren erreferentziak erabiliaz. Lauaxetak Lorcaren esaldiak hartzen ditu hitzez hitz, bere poemetan integratuak, bereak balira bezala. Miresmen hori garbia da. Horrez gain, bere herriarekiko konpromiso sozial eta politikoan Lorcak erakutsi zuen konpromisoa ere erreferentziala izan zen Lauaxetarentzat.\nZuk nola jakin zenuen gutun horren berri?\nOriginala, oker ez banago, Sabino Arana fundazioan dago. Niretzat oso objektu fantasiosoa da: benetako zerbait da, benetako dokumentu bat, ateak zabaltzen dizkiona pentsamendu, ideia, espekulazio eta fantasia askori. Lauaxetak gutun horretan bere miresmena erakusten dio Lorcari. Horrelaxe esaten dio: “Mi profunda admiración“. Eta esaten dio nola gustatuko litzaiokeen berari irakurri ahal izatea bizkaierara itzuli dituen poemak, Europako hizkuntza milenario eder honetan idatziak. Gure antzerki obran beti irakurtzen dugu osorik, gidoian sartuta dago, eta diskoan ere bai.\nLorca Euskal Herrian zegoela bidali zion gutuna Lauaxetak.\nBai, Lorca hemen zegoen bere antzerki obra baten estrenoan, Arriagan. Behin baino gehiagotan etorri zen eta hitzaldi batzuk eman zituen. Bilboko poetek, gainera, omenaldi bat egin zioten eta Lauaxetak saiakera hori egiten du gutun horren bidez, baina ez dakigu elkartzera iritsi ote ziren.\nLorcaren heriotzak ezustean harrapatu zuen jendea. Granadara ez joatea gomendatu zioten arren eta Rosales familia eskuindarrak ezkutatu zuen arren, azkenean erail egin zuten. Lauaxetaren heriotza nolakoa izan zen?\nLauaxeta joan zen kazetari frantses batekin Gernika bonbardatua erakustera, Jaurlaritzaren izenean, eta hori erakusten ari zela atxilotu zuten. Gero epaiketa fartsa horietako bat egin zioten eta Gasteizen fusilatu zuten, kanposantuaren hormaren kontra, ekainaren 25ean. Eta hori izan zen bere heriotza tragikoa. Niri Lauaxetarengandik inpresio gehien egiten didana da heriotzaren atarian mutil gazte hura imajinatzea bere ziegan, idazten. Idazten ditu hainbat eta hainbat poema jakinik hurrengo egunetan hil behar dutela. Egun dezente egin zituen ziegan eta Azken oihua poeman esaten du: “Goiz eder honetan erail behar nabe”. Imajinatu badakidala ni bihar hil behar nautela eta hasten naizela egoera horretatik idazten. Horrek inpresio handia egiten dit. Badago bere autorretratu bat ere, tabako kartoi baten atzealdean marraztua, bere burua eserita idazten, ziegan. Nik kopiak ikusi ditut eta gure antzerki obran ere proiektatzen ditugu.\nNola bihurtzen da hau guztia antzezlan?\nNiri osagaiak eman zizkidaten eta horrekin pentsatu behar nuen gidoia. Ele aukeratu nuen izena, elea delako bi horien lan-tresna, hitza; gero ele direlako biak eta ele espresio andaluzarengatik. Niretzat oso sugerentea zen hori guztia, nik urte batzuk baitaramatzat dagoeneko bi poeta horiek ordezkatzen dituzten bi ildoak elkartu nahian, batez ere Francoren garaiko emigrazioarekin.\nIdentitateen gatazka horri buruz ari zara?\nNire familia Francoren garaian etorria zen Euskal Herrira eta ni bertsolaria naiz. Hor sortzen den identitateen konflikto hori, elkarbizitza gatazkatsu hori, euskal gatazkaren transfondo horrekin asko interesatzen zaidan gauza da. Río mundo izeneko eleberria idatzi nuen nire familiaren esperientzia nobelatuta, eta gero kantuak egin izan ditut horri buruz talde ezberdinekin. Berriak jaio ginen liburuan erehorri buruz hitz egiten dut eta hitzaldi asko ematen ditut. Interesatzen zaidan gaia da. Lorcak eta Lauaxetak erakusten digute hemen Euskal Herrian jaso ez dugun edo izan ez dugun paradigma berri bat, harreman-paradigma berri bat: andaluza eta errepublikanoa eta abertzale-gudaria. Euskal Herrian ez dugu ikasi bi mundu horiek elkarrekin bizitzen, nahiz eta garai batean etsai berdinaren kontra borrokatu. Eta nahiz eta portal berdinetan bizi izan, erabat aparte bizi izan gara eta elkarrekiko aurreiritziz, estereotipoz eta klitxez betetako begiradak izan ditugu elkarrentzat, eta oraindik ere baditugu. Aldiz, Lorcak eta Lauaxetak erakusten digute beste paradigma bat, bizitzaren beste kontzepzio bat: zergatik ez dugu beraien bidea jarraitu?\nLauaxetak, azken finean, miretsi egiten zuen Lorca, beraien ezberdintasunez gaindi.\nBai, abertzale gudari hark, bere herriaren aldeko borrokan Gernika eta gero bizia galdu zuen euskal poeta gudari hark miresten zuen errepublikano andaluza. Eta literaturan bat egiten zuen berarekin, eta nahiz eta biak oso kultura eta identitate ezberdinetakoak izan, biak hil zituzten esku berdinek. Biek galdu zuten bizitza berdinak ziren balore unibertsal batzuen aldeko borrokan. Baina guk ez dugu jarraitu bide hori ondorengo 80 urtetan. Hori interesatzen zait niri, gutun horrek adierazten duen guztia, elkarbizitza berri bat adierazten duten ereduak. Hortik egin dut gidoia, perspektiba horrekin. Eta hizkuntza ezberdinak erabiliz: poemak, beraienak, nik egindakoak eta beste autore batzuenak; dantza, euskal dantzari bat eta bailaora andaluz bat; eta musika, euskal musikari bat eta gitarra flamenkoa. Irudiak ere proiektatzen ditugu. Irudien hizkuntzarekin, dantzaren hizkuntzarekin, musikaren hizkuntzarekin eta hitzarekin osatutako ikuskizuna da.\nDuela bi urte antzeztu zenuten lehenengo aldiz, eta jendearen aldetik harrera izugarria izan du, ezta?\nBai, hunkigarria izan da. Ez da bi figura horiei egindako omenaldia: gaur egungo elkarbizitzari ekarpen bat egin nahi dion obra da, eta momentu hau da egokiaobra horrentzat, momentu hau hain justu. Bukaeran gidoiak giro handi bat egiten du: Lorca eta Lauaxeta desagertzen dira eta bihurtzen gara gu, eszenan gauden pertsonak. Eta gu gara emigranteen seme-alabak, euskaraz egiten dugunak eta zuzenean hitz egiten dut horretaz, gure elkarbizitza usteldu honetaz.\nAntzerki-obraren diskoa ere atera zenuten.\nBai, antzerki-obra eta diskoa egin genituen, Lorca Lauaxeta ikuskizunean oinarrituta. Disko horren ondoren sortu zen Hezurbeltz taldea. Konturatu ginen oso ongi funtzionatzen duela antzerkiaren atal musikalak eta, gainera, errazagoa dela mugitzen, jende gutxiago dagoelako eta aurrekontu txikiagoa duelako. Talde hau ez da zentratzen Lorca eta Lauaxetarengan bakarrik, ikuspegia zabaldu egiten da. Orain kantu berriak egiten ari gara. Niri gustatuko litzaidake Euskal Herrian bira bat egitea erdal-guneetan, emigranteak bizi diren auzoetan. Horretarako banaketa kulturak horiek edo integrazio politikak lantzen dituzten udaletxeekin nahiko genuke lan egin.\nNiretzat izugarria da azkenean nola etortzen zaizkidan gauzak. 15 urte badaramatzat gai honekin hitzaldi pila bat ematen, integrazio jardunaldietan edo emigrazioari buruzko hitzaldietan, eskoletan… identitate gatazka horri buruz, nire familiaren esperientzian oinarrituta. Eta iritsi zait aukera istorio hori antzerki bihurtzeko, gidoilari bezala lehenik eta aktore bezala gero. Niretzat opari handia izan da, nire ibilbidearen gai nagusietako bat elkartzea bezala izan da, baita nire konpromiso politikotik ere.\nEuskal Herrian honi buruz gutxi hitz egin dela uste duzu?\nIraganeko zerbait da, baina gaur egun ere gertatzen da beste emigrante batzuekin: nik uste zatiketa horrek azpian irauten duela, badaudela bi komunitate nagusi elkarrengandik bereiziak, euskal komunitatea eta erdal komunitatea, eta badagoela Euskal Herrian biztanleriaren zati handi-handi bat, ehunka mila pertsona, ez dakiena Mikel Laboa jaio zenik ere, zerbait esateagatik. Politikaz hitz egitean berehala sortzen den krispazio hori desaktibatzeko elkar ezagutu beharra dagoela uste dut eta eredu berriak atera plazara. Urteak dira zuzenean heltzen diodala gai horri, eta konturatu naiz oso gai tabua izan dela, eta zauri asko daudela hor. Eta joatean naizen etxe askotan, adibidez, Andaluziako eta Extremadurako etxeetan normalean esaten didate lehenengo euskalduna naizela gai horretan zerbait egitera edo esatera sartu dena.\nZure ustez integrazioa nondik dator, euskaratik?\nZalantzarik gabe nik beti esaten dut gaur egungo etorkin batentzat euskara dela integrazio kanalik zuzenena. Hori garbi daukat. Euskararen bidetik sartzen zara zuzenean komunitate linguistiko eta kultural batera eta, gainera, euskaraz ikasteak etorkin batentzat bereizgarri bat du beste hizkuntzekiko. Hona etorri eta frantsesez edo gaztelaniaz ikastea normaltzat jotzen da, inertziak horra eramaten zaitu eta hori da normala, esan dezagun, eta errazena ere bai; baina euskara ikasteko ahalegina egiten duen etorkinari jende guztiak errekonozitzen dio esfortzua. Beraz, euskaraz ikasten duen etorkin horrek askoz aukera gehiago ditu integrazio horretarako, gainontzekoek baino. Hori etorkin guztiek jakingo balute…, oraindik ere oso-oso gutxi baitira euskaraz ikasten dutenak. Ez daukate bide zuzenik euskarara iristeko hona etorri eta sartzen diren labirinto horretan.


Inprimatu orria - SHIN CHAN [Divx][MG][93/+700]\nIgoerak => Animazio telesailak => Gaiaren sortzailea: zumarra Noiz: 2012ko Irailaren 10a, 09:49:53\nIzenburua: SHIN CHAN [Divx][MG][93/+700]\nEgilea: zumarra Noiz: 2012ko Irailaren 10a, 09:49:53\nSinosuke Nohara 5 urteko umea txiki eta buruhandia da. Bihurrikeriak egiten ditu etengabe, neskak jarraitu, eta egunero bere Ultraheroiaren atalak ikuten ditu telebistan.\nIzenburu Originala: ????????? Kureyon Shin-chan\nProdukzio Urtea: 1992\nDenboraldia: + 20\nAtal kopurua: + 700\nEmisioa Euskal Herrian: Etb1/Etb3\nArduradunak: Aju, MikelEiza, Zumarra\nIraupena: 22 minutu\nTamaina: 190 MB\nBideoa: DivX 1100 Kbps 720*540 - 4:3\nAdin egokia: 9 urte+\nDauden atalak (Karpeta) (https://mega.nz/#F!f01HiAKL!XhdtAoNN9CQV6WPHBr0v1Q)\nIzenburua: Er: SHIN CHAN [Divx][SS][93/+700]\nEgilea: Godelet Noiz: 2012ko Irailaren 16a, 22:24:08\nEgilea: zumarra Noiz: 2012ko Irailaren 16a, 22:41:34\n.mpb ere eskura.\nIzenburua: Er: SHIN CHAN [Divx][MG][93/+700]\nEgilea: Godelet Noiz: 2013ko Apirilaren 14a, 21:12:40\nMEGAn eskuragarri! :barre:\nEgilea: mendiolea Noiz: 2013ko Abuztuaren 16a, 18:53:51\nKaixo!! Nire lehen mezua foroan! Lehenengoz, eskertu nahi nizuke egindako lan itzela!!!\nKomentatu nahi nuke, serie honetako 76-78 kapituluak jeisten saiatzen ari naizela duela hiru egun edo, baina "no disponible temporalmente" jartzen du. Mesedez, ea norbaitek begira dezakeen ;-)\nEgilea: zumarra Noiz: 2013ko Abuztuaren 16a, 21:42:06\nLotura aldatuta. Saiatu orain.\nEskerrik asko abisatzeagatik. :threat:\nEgilea: Taichisan Noiz: 2014ko Maiatzaren 11a, 17:09:17\nAzkenean lortu dut aurkitzea gaztelaniazko atal gida eta hemen ez daude 93 atal, baizik eta 31. Atalak ez dira kontatzen miniatalka, baizik eta 3 edo 2 mini ataleko atalak baizik.\nBide batez pentsatzen nuen Shinchanen material gehiago genuela eta horregatik begirada botako diot nik grabatu nituen ataleei igotzeko, baita ere hirun posteatzen dauden atalak jaitsi ta igo egingo ditut poliki poliki.\nEgilea: Aju Noiz: 2014ko Maiatzaren 11a, 20:26:52\nAipamenaren egilea: Taichisan Noiz: 2014ko Maiatzaren 11a, 17:09:17\nEzinezkoa da Shin Chanen atalen kontua ondo eramatea. Hasieran ez zituzten atal bereziak eman eta aurrerago guztiak batera eman zituzten edozein ordenatan, numerazio guztia mugituz.\nEgilea: Taichisan Noiz: 2014ko Maiatzaren 11a, 22:08:03\nBaina badago modua gaztelaniazkoekin ardatz bezala hartuta, wikipedian badago lista oso on bat urtez urte, hori erabiliko dut :keinu:\nEgilea: Aju Noiz: 2014ko Maiatzaren 11a, 22:48:39\nAipamenaren egilea: Taichisan Noiz: 2014ko Maiatzaren 11a, 22:08:03\nBai bai, neu ere hor begiratzen nabil, eta sinetsidazu, 300. atal bueltan kaos bat da. De hecho atal batean atal hori 300.a dela esaten dute eta uste dut ez dela.\nPD: 93. atala ez da inoiz espainian eman.\nEgilea: Rhaegar40 Noiz: 2015ko Urtarrilaren 03a, 12:46:48\nKaixo, aurkitu dituzue falta diren atalak ?? :osopozik:\nEgilea: Excalibour Noiz: 2015ko Irailaren 16a, 21:12:51\nKaixo. Igo ahal duzue berriro telesaioa? Eskerrik asko!\nEgilea: zumarra Noiz: 2015ko Irailaren 23a, 22:16:07\nIgotzen jarriko ditut.\nEgilea: Excalibour Noiz: 2015ko Irailaren 24a, 23:37:58\nAipamenaren egilea: zumarra Noiz: 2015ko Irailaren 23a, 22:16:07\nEskerrik asko! Adi egongo naiz ba! Ez duzue aurkitu kapitulo gehiago ezta?\nEgilea: zumarra Noiz: 2015ko Irailaren 25a, 18:39:43\nSeriea eskura berriz.\nEgilea: Excalibour Noiz: 2015ko Irailaren 30a, 22:22:44\nAipamenaren egilea: zumarra Noiz: 2015ko Irailaren 25a, 18:39:43\nEskerrik asko! Orain beheratuko ditut.\nIzenburua: Re: SHIN CHAN [Divx][MG][93/+700]\nEgilea: unaiasteasu Noiz: 2017ko Abenduaren 08a, 19:44:16\nJakin gura nuke ea zenbat atal (denboraldi) dauden bikoiztuta. Gaiñera, gustatuko litzadeke jakitea denboraldi berriak bikoizten dituzten. Ahala, lehendik dituzten denboraldi zaharrak behin etea berriz errepikatzen dituzten.\nEskuragarri soilik lehenengo deboraldia daukagu? ez daude atal gehiago grabatuta igotzeko moduan?\nEgilea: david_Est Noiz: 2018ko Urtarrilaren 13a, 11:49:39\nNik badauzkat grabatuta telebistatik 148 kapitulu 208 tik aurrera, hurrengo egunetan igotzen saiatuko naiz\nEgilea: david_Est Noiz: 2018ko Urtarrilaren 15a, 09:10:19\nHemen dituzue nik ditudan episodio ta pelikula guztiak:


‘Erdu!’ I. Haur Antzerki Jaialdia apirilaren 23tik 25era izango da Bilbon – KULTUR SHAREA\nKotondarrak, Behin bazen internet, Etxerik txikiena eta Kaskarot antzezlanek osatuko dute egitaraua.\nAtx Teatroak apirilaren 23tik 25era bitartean, Bilbon egingo den Erdu! Haur Antzerki Jaialdia aurkeztu du. Lehenengo edizio honetan, formatu ertain eta handiko haur eta familiei zuzendutako antzerki ikuskizunen lau proposamenek osatuko dute egitaraua. Jaialdia Bilboko Otxarkoaga auzoko Harrobian izango da.\nErdu!-ren xede nagusia da “diziplina ezberdinetako euskarazko haur eta familia antzerkia zabaltzea, bai haren ohiko jarraitzaileei, baita ohiko espazio eszenikoetara joateko ohiturarik ez duen publikoari ere”, azaldu dute Atx Teatroko kideek. Hala, jaialdi honen bereizgarria da Euskal Herri osoko euskarazko proposamenak bilduko dituela. “Hizkuntza eszeniko ezberdinen bitartez gaurkotasuna duten gaiak izango dira oholtza gainean, kritika eta urratzea nahasita, bizi dugun munduari buruzko ikuspegi desberdina eskaintzeko”.\nGuztira lau antzezlanek osatzen dute programazioa: Anita Maravillas eta Portal 71 bizkaitarrek elkarlanean sortutako Kotondarrak; Lapurdiko Itzuli Konpainiak eta 13r3p-ren Behin bazen internet; Yarleku Teatroa nafarraren Etxerik txikiena; eta Atx Teatroa konpainia bilbotarraren Kaskarot.\nKotondarrak txotxongilo ikuskizuna da. Iraultza industrialean eta mende hasierako ehungintzako emakumeen grebetan oinarritutako istorioa da. “Ama eta hiru alabez osaturiko familiaren bidaiak, landa-despopulazioa, exodoa hirira, iraultza industriala, hirietako bizi baldintzak, kapitalismoa, ahizpatasuna eta emakume langileen borroka feminista islatu eta ikusarazten lagunduko digu”, azaldu dute. Protagonista txikien ikuspegitik errealitate biziko gertakariak azalduko dira agertokian. Apirilaren 23an taularatuko dute, arratsaldeko 18:00etan.\nBehin bazen internet, bere aldetik, abenturaz beteriko bidaia da, zuntz optikoan eta elektrizitatean zehar. Sarearen funtzionamendua erakusten digu, ohartu gabe, ikasten ari garen bitartean. “Ikuskizunak ipuin konektatuak antzerkia eta teknologia berriak nahasten ditu, sarearen funtzionamendua haurrei (eta helduei) kontatzeko, gure ordenagailuen barnetik”. Behin bazen internet apirilaren 25ean taularatuko dute 12:30ean.\nEtxerik txikiena ikuskizunak haur errefuxiatuek haien jaioterritik alde egiterakoan bizi duten ezbaia jorratzen du, haien helmuga zein izango den ez dakitenean. Apirilaren 24an eskainiko dute ikuskizuna, 12:30ean.\nAmaitzeko, Kaskarot antzezlanean ezberdina izatearen aurreko beldurra, lehenengo harremanen lotsak eta “ni naizen hori” homonormatibitatearen aurrean defendatzea bezalako gaiak azaleratuko dira, antzerkia eta zuzeneko musika uztartuta. Ikuskizun hau ere apirilaren 24an taularatuko dute, arratsaldeko 18:00etan.\nEmanaldi guztietarako sarrerak doan izango dira, baina aldez aurretik izena eman beharko da apirilaren 1etik aurrera https://atxteatroa.eus/erdu/ webgunean. Pertsona bakoitzak gehienez lau sarrera eskuratu ahal izango ditu, eta ikuskizun bakoitzerako formulario ezberdin bat bete beharko du.\nJaialdia Harrobia Bilbao-Otxarkoagako Ekoizpen Eszenikorako Berrikuntza Zentroaren laguntzarekin eta Bilboko Udalaren Bilbao Aurrera Planaren finantzazioarekin antolatzen ari dira.\nTags: Erdu!’ I. Haur Antzerki Jaialdia\n‘2deo serieak’ programan parte hartzeko deialdia zabalik da


Txinako estalitako beirazko aleak, errepideak markatzeko fabrikazio eta fabrikarako OLAN\nErrepide bidezko estalitako beirazko aleak\nEstaldura 50um-1180um bitartean egin daiteke, bezeroen eskakizunetan oinarrituta.\nBeirazko aleak ohikoak ez ezik, estaldura teknologia ere garatu dezakegu. Estalitako beirazko alea azken urteotan garatutako beirazko alearen produktu berria da, errepide koadrikula gainazala zabaltzeko erabiltzen dena. Ezaugarri bikainekin, erabiltzaile gehienek arreta handiagoa eskaini diote.\nEstalitako beirazko perla kalitate handiko material organikoekin tratatu dute gainazalean, eta horrela kalitatezko ezaugarri hobeak dituzte. Gure enpresak atzerriko herrialdeetako teknologia aurreratua xurgatu ondoren produktu berezi hau garatu du eta ezaugarri abantailatsu hauek ditu:\nBeirazko aleak gainazaleko estaldura ez da erraza higatzen. Biltegiratzeko eta erabiltzeko prozesuan, hezetasuna oso erraza den beirazko aleak giro hezeetan daude. Argia barreiatzea eragiten du eta, beraz, zuzeneko islapenean eragiten du.\nBeirazko aleak estalitako materiala errepideetako estaldura materialarekin hobeto kontsolatzen den material organiko mota da. Errepideko erretiluaren gainazalean hedatzen den bitartean, ez da erraza ateratzea. Tenperatura konstanteko estaldura-materiala (uretan disolbagarriak diren estaldura-materiala barne) bereziki erabilitako itsaspen-indarra du eta argi isla efektuak mantendu ditzake denbora luzez.\nEstalitako beirazko aleak itsasgarritasun hobea du errepideetako estaldurako materialarekin, partikulen sedimentazioa kontrolatu daiteke gainazalak arrazoizko galss aleak partikulen sailkapenaren bidez zabaldu ondoren, koadroaren isla efektu hobea bermatzeko.\nEstalitako beirazko aleak jariotasun ona du, ez blokeatzearen ezaugarriak ditu, hau da, hedapen erraza, eraikuntza erraza eta isla efektu ona. Ia% 15 inguruko erabilera kopurua aurreztu dezakeela frogatuta dago.\nItxura: bola forma biribileko aleak eta ezinezkoa den ezpurutasuna.\nErrefrakzio indizea:> 1,5\nSiO2 edukia:% ≥68\nTamainaren banaketa eta aleak esferikoak.\nUraren erresistentzia: 0,1N azido klorhidrikoaren xahuketa gehienez 10 ml denean, beirazko alearen gainazala ez da lausotzen.\nEstalitako ezaugarria: 30 segundoz uretan busti eta ateko tenperaturan 2 orduz lehortu ondoren, betegarritik erraz igaro daitezke zertxobait astinduz.\nAurreko: Beirazko Aleak Jaregin BS6088B\nHurrengoa: Nahastu Beira Aleak EN1424\nEstali gabeko Beirazko Aleak


Erniarraitzeko bertsolariak, etxetik mundura - Azpeitia - uztarria.eus\nUztarria.eus 2020-03-26 20:58\nBertso katea. Horixe eskainiko dute gaur, osteguna, Erniarraitz bertsozale elkarteko kideek. Azpeitiko, Azkoitiko eta Errezilgo hamalau bertsolarik parte hartu dute #EtxetikMundura egitasmorako prestatu duten saioan. Hain zuzen ere, puntu-erantzunen ariketa eskainiko dute ulene Itube, Jon Gurrutxaga, Eder Iturralde, Jon Ander Iriondo, Xabier Aldalur, Jokin Uranga, Oihana Labiano, Beñat Lizaso, Eneritz Artetxe, Jokin Sudupe Pio, Iñaki Tolosa, Irati Artetxe, Silvia Etxaniz, Ugaitz Beristain, Odei Labiano eta Naia Arrizabalaga bertsolariek. Egunero legez, 20:00etan hasiko da emanaldia, eta webgune honetan nahiz Maxixatzen.eus-en ikusi ahal izango da.\nDena den, Urola Komunikazio Taldeko (UKT) tokiko gainerako hedabideetan beste hainbat saio ikusi ahal izango dira gaur: Zarauzkohitza.eus-en Miriam Mendoza ipuin kontalariak, Karkara.eus-en Joseba Brit musikariak eta Baleike.eus-en Maria Zubimendi akordeo-jotzaileak eskainiko dituzte emanaldiak.


Albisteak Archivos - Asti Leku ikastola\nAste honetan, Asti Lekuko ikasleek ondo merezitako oporrak hartu dituzte. Hain zuzen ere, HH eta LHkoek, asteazkenean, ekainak 22, esan zioten agur 2021-2022 ikasturteari, DBHkoek pasa den ostiralean, eta Batxilergoek apurtxo bat lehenago. Berriro ere zoriondu behar ditugu ikastolako ikasle guztiak, txikienarengandik nagusiarengana, zailtasunei aurrean izandako erantzun bikainagatik. Ikasturte hau […]\nPasa den asteko ostiralean, ekainak 17, Batxilergoko 2. mailako ikasleei agur esan genien, Asti Lekuko hezkuntza-komunitate osoaren ordezkarien -familien, irakasleen, ikastolako langileen- parte-hartzea izan zuen ekitaldi berezi baten bidez. Eguna izugarri beroa izan bazen ere, omenduak, beti bezala, beren galarik onenekin eta irribarrerik onenarekin etorri ziren. Oso egun berezia izan […]\nAstelehenean, ekainak 27, Asti Lekuko udalekuak (UDASTI), eta saskibaloi-, futbol- eta robotika-campusak izango ditugu ikastolan. Ikasleak ekainaren 22tik oporretan badaude ere, batzuek ikastolara etortzen jarraituko dute, udako ekintzetan parte hartuko dutelako. Orotara 125 ikaslek jarraituko dute ikaskideen konpainiaz gozatzen ikastolan, egun batzuk gehiago.


Intermón Oxfamek kalkulatu du bere 50 urteetan 6.500 lankidetza-proiektu baino gehiago garatu dituela | Consumer\nIntermón Oxfamek kalkulatu du bere 50 urteetan 6.500 lankidetza-proiektu baino gehiago garatu dituela\nGKEa Afrikako, Asiako eta Latinoamerikako 53 herrialdetan dago gaur egun.\nOrain dela 50 urte sortu zenetik, Intermón Oxfam GKEk 6.500 lankidetza-proiektu baino gehiago garatu ditu landa-garapenean, lehen hezkuntzan, larrialdietako laguntzan eta bidezko merkataritzaren sustapenean.\nAriane Arpa zuzendari nagusiak azaldu zuenez, “ezin da zenbatu zenbat pertsonak jaso duten etekina Intermón proiektuek”, eta nabarmendu zuen erkidegoen tokiko egiturak sendotzeari eman zaiola garrantzia, garapen-ekimenen jarraipena bermatzeko. “Herrialde pobreenetako pertsonei laguntzeko modurik onena beren kabuz moldatzeko eta bizimodu duina izateko duten eskubidea lortzea da”, zehaztu zuen Arpak.\nBartzelonan sortu zen, 1956ko abuztuaren 11n, Jesusen Lagundiak Misioen eta Propagandaren Idazkaritza gisa, eta erakundeak 1982an Intermón izena hartu zuen, eta 1986an fundazio independente eta laikoa bihurtu zen, 1997an Oxfam Internacional-ekin bat egin zuena. GKEak 240.000 bazkide emaile eta 1.500 boluntario inguru ditu gaur egun. Gainera, laguntza humanitarioko eta larrialdien prebentziorako 48 proiektu ditu irekita, eta beste 478 garapen-proiektu, erakundeak jakinarazi zuenez. Horietatik 142 Afrikan daude, 323 Latinoamerikan eta 13 Asian.\nGaur egun, GKEa Afrikako, Asiako eta Latinoamerikako 53 herrialdetan dago. Herrialde horietan, edateko ura eta lurra eskuratzeko ekimenak bultzatu ditu, eta 300.000 lagun baino gehiagori egin die mesede. Gainera, Intermón liderra da Espainiako bidezko merkataritzaren merkatuan, 160.000 bezero eta 40 establezimendu baititu jarduera horretan.\nintermón oxfam-eu lankidetza proiektuak


Analistek ez dute baztertzen petrolio-hornidurako arazoak, upelaren prezioa jaitsi egin delako | Consumer\nAnalistek ez dute baztertzen petrolio-hornidurako arazoak, upelaren prezioa jaitsi egin delako\nBrent tipoak ostiralean 38 dolarretik gora itxi zuen, eta Texasek 35 dolarretik behera kotizatu du.\narabera: Astelehena, 2008ko abenduaren 29a\nAmaitzear dagoen urtea “inoiz bizi izan den urterik zailenetako eta lurrunkorrenetako bat” izan da petrolio gordinaren merkatuan, dio Peter Beutelek, Cameron Hanover estatubatuar energia-aholkulariak. Hala, urtearen lehen erdian prezioen igoera meteorikoa bizi izan zen, upelak 147 dolar gainditu arte, eta, ondoren, jaitsiera bortitza eta aurrekaririk gabea.\nJoan den ostiralean, Brent tipoa, Europan erreferentzia dena, 38 dolarretik gora itxi zen, eta Texas 35 dolarretik behera kotizatzera ere iritsi da. Prezio horiek, ekoizpen-kostuak baino txikiagoak izanik, gerora hornidura-arazoak sor ditzakete ekoizleek inbertsioak geldiarazten badituzte, analistek ohartarazi dutenez.\nOraingo ariketa hasi orduko, upelak 100 dolarren muga sinbolikoa gainditu zuen. Haren ondotik sei hilabete igaro ziren, ia egunero, eta uztailaren 11n amaitu ziren, Brent-en upelarekin, 147,50 dolar ordainduta. Baina harrezkero petrolio gordinaren prezioak %70 baino gehiago hondoratu dira krisi ekonomiko eta finantzarioaren ondorioz, eta horrek “urre beltzaren” eskaria murriztu du.\nPetrolio gordinaren prezioak %70 baino gehiago hondoratu dira ekonomia- eta finantza-krisiaren ondorioz\nSocieté Generale banku frantseseko Frederic Lasserreren aburuz, “petrolioaren merkatua finantza-merkatu huts bihurtu zen”. Aditu horren arabera, “ez zegoen arrazoirik prezioen antzeko igoera justifikatzeko”.\nBestalde, petrolioa esportatzen duten herrialdeen antolakundearen (OPEP) beheranzko joerak bere horretan dirau, nahiz eta kartelak berriki iragarri duen ekoizpenaren hurrengo murrizketa historikoa izan.\nAbenduaren 24an, OPEPeko petrolio gordinaren upelak 1,13 dolar galdu zituen, eta 33,36 dolar kotizatu zuen. Antolatzaileek beren petrolio gordinaren batez besteko prezioa jakinarazi dute kotizatutako azken egunaren biharamunean. Oraingo honetan, 24. eguna izan zen Eguberrietako ospakizunetarako.\nUrte erdi baino gutxiagoan, LPEEko petrolioaren balioa 2004ko mailara arte jaitsi da, hain zuzen ere, negu borealaren ondorioz kontsumo-gailurra izan ohi zen garaira arte.\nOstegunetik aurrera, kartelaren ekoizpen-kuota 2,2 milioi upel murriztuko da egunean\n2009ko urtarrilaren 1etik aurrera (osteguna), kartelaren ekoizpen-kuota 2,2 milioi upel murriztuko da egunean. Murrizketa hori, abenduaren 17an adostua, irailean eta urrian iragarritako bi milioi upel eguneko murrizketei gehituko zaie.\nBehin bakarrik 2,2 milioi upel murrizte horrek murrizketa handiena dakar, kartelak 1982an kuota-sistema ezarri zuenetik. Orain arte, murrizketa handiena 1,7 milioi upel egunean izan zen, 1999an, Asiako finantza-krisiaren ondoren, eta kotizazioak 10 dolarrera jaitsi ziren upelean.\ndolar gordin hornidura-arazoak baztertzen dituzte problemas de suministro de petróleo-eu upel


Zabaletak eta Jakak finalerdietara zuzenean sailkatzea dute jokoan - Sakana - Guaixe.eus\nZabaletak eta Jakak finalerdietara zuzenean sailkatzea dute jokoan\nGuaixe 2020-02-07 12:17\nAspekoek Olaizola eta Urrutikoetxea ordezkatuko duen Aranguren izango dituzte aurkari. Irabaziz gero, zuzenean sailkatuko dira finalerdietara eta play-offak ekidingo dituzte\nBinakako hasierako ligaxkako 12. jardunaldia jokatuko da asteburu honetan, eta Erik Jaka eta Jose Javier Zabaleta liderrek asko dute jokoan, finalerdietara zuzenean sailkatzea, hain zuzen ere. Gaur, ostirala, Olaizola II.aren eta Urrutikoetxea ordezkatuko duen Aitor Aranguren atzelari gaztearen kontra ariko dira Zestoan (22:00, ETB1). Euren 10. puntua lortu nahi dute Jakak eta Zabaletak, zuzenean finalerdietara sailkatzea ahalbideratuko dienak, eta Baikoko bikoak, aldiz, 4 puntu ditu eta finalerdietara sailkatzeko borrokan egoteko, irabazi beharra du. Hortaz, partida lehiatua espero da. Ikusmin handia piztu du 40 urte dituen Olaizolak eta 20 urte dituen Aranguren nola konponduko ote diren ikusteak.\nAurreko jardunaldian Lasori eta Albisuri 22 eta 16 irabaztetik datoz Jaka eta Zabaleta, eta bide horretan jarraitu nahi dute. “Zestoan irabazi beharra dugu. Nabari du finalerdietarako sailkapena eskura dugula, baina irabazi beharra dugu azken orduko sorpresak ekiditeko. Ostiralean irabaziz gero play-offa ekidingo dugu, eta honaino iritsi garenez, hori da gure helburua” azaldu zuen Zabaletak material aukeraketan. Etxarrengo atzelariak onartu zuen garaipen batekin helburua lortuko dutela, finalerdietara zuzenean sailkatzea, baina txapelketako liderrek ez dute erlaxatu nahi. “Finalerdietara azkeneko hiru partidak irabazita heltzea gustatuko litzaiguke, modu horretan finalerdietara konfiantzarekin helduko ginatekeelako, animo onarekin” aitortu zuen. Halaber, Zabaletak arerioak ez direla nolanahikoak gaineratu zuen. “Aimarren kontrakoa, beti da partida zaila. Bestalde, Aranguren joko momentu oso onean dago; ez naiz sekula berarekin aritu, ostiralean ariko gara lehenengoz”.\nEzkurdiak eta Martija sailkapeneko bigarren postua lortzera\nEzkurdiak eta Martijak 22 eta 16 irabazi zieten aurreko ostiralean, Zallan, Victorri eta Mariezkurrena II.ari. 7 puntu dituzte eta sailkapenean hirugarrenak dira, puntu berberak dituzten Artola-Imazen atzetik. Eta hain zuzen ere igandean, Tafallan, biko sakandarrak Artola eta Imazen kontra ariko dira, sailkapeneko bigarren postua erabakiko duen partida lehiatu eta gogorrean (17:00, ETB1). Jokoan dagoen puntua urrezkoa da eta dena ematera aterako dira maila bikainean dauden bi bikoak.\nGainontzeko partidei dagokienez, larunbatean, Labriten, Irribarria eta Rezusta Bengoetxea ordezkatuko duen Victorren eta Mariezkurrenaren kontra ariko dira (17:30). Irribarriak eta Rezustak 4 puntu dituzte eta bosgarrena lortu nahi dute, puntu batekin jokoan ezer ez duten baina taldekideak lagundu nahi dituzten Victorren eta Mariezkurrenaren kontra. Bestalde, larunbatean, Bizkaia pilotalekuan, Altuna eta Ladis Galarzak Laso eta Albisu izanen dituzte aurkari (17:30). Bi bikoak 6na puntu dituzte eta jokoan dagoena, jakina, urrezkoa da. Beraz, beste jardunaldi ikusgarri baten atean gaude.


Derio emakumezkoen taldeak Euskal Ligan jarraituko du jokatzen - Derio - Aikor.eus\nDerio emakumezkoen taldeak Euskal Ligan jarraituko du jokatzen\nAikor aldizkaria 2018-06-20 13:39\nDerio emakumezkoen futbol taldeak 14. postuan bukatu zuen Euskal Liga eta, ondorioz, Lurralde mailara jaitsi zen. Hala ere, Arizmendi KE Leintz taldeak –Ligako 10. sailkatuak– ez du datorren urtean jokatzen jarraituko eta bere lekua Deriok hartuko du 2018-2019 denboraldian.\n“Azkenean beste bide batetik eutsi diogu mailari. Gure atzetik, talde bi baino ez ziren gelditu eta azkenengo laurok jaitsi ginen. Horietako lehenengoak, 13. postuan bukatu zuenak, Paudarrak B taldeak, ezin izan zuen Arizmendiren lekua hartu bere talde nagusia, Pauldarrak A, gure mailara jaitsi zelako. Beraz, guk hartu dugu hori leku hori eta poz-pozik gaude”, esan digu Ainhoa Gana Derio taldeko jokalariak.\nUrte gogorra izan da Derio neskentzat. Ligako 30 partidetatik sei baino ez dituzte irabazi. Gainera, jokalari askok hartu dute min denboraldian. “Lesio larriak eta luzeak izan dira eta, horregatik, jokalari garrantzitsu batzuek ezin izan dute hainbat partidatan jokatu. Jokalari guztiak egon garenean, maila ona erakutsi dugu eta ez gara arerioak baino okerrago ibili. Emaitzak ez dira lanarekin bat etorri. Alde horretatik, zorte txarra izan dugu, baina bestetik, azkenean, zorte ona izan dugu (kar, kar)”.\nPatuak beste aukera bat eman die Derioko neskei eta hori datorren urtean aprobetxatu nahi dute. “Taldea antzekoa izango da, agian apur bat gazteagoa, jokalari beterano batzuek futbolean jokatzeari utziko diotelako. Tamalez, datorren denboraldian ez da Derio B talderik egongo, neska nahikorik bertan ez dagoelako. Beraz, indarra talde nagusiari eman nahi diogu, ia behintzat Liga erdiko postuetan bukatzen dugun”.


Aparkaleku gehiago ahalbidetuko ditu Metacaleko urbanizazioak | Geuria\nAparkaleku gehiago ahalbidetuko ditu Metacaleko urbanizazioak\nEra berean, bidegorri-sarea handituko dute. San Esteban etorbideko aparkalekuak kendu eta lorategia, espaloia eta oinezkoentzako bide berriak jarriko dituzte.\nMetacal lur eremuaren ikuspegia goitik // Etxebarriko Udala\nEra berean, bidegorri-sarea handituko dute. San Esteban etorbideko aparkalekuak kendu eta lorategia, espaloia eta oinezkoentzako bide berriak jarriko dituzte\nAparkaleku berriak, oinezkoentzako eta txirrindularientzako espazio zabalagoak, kale seguruagoak eta bidegintza arloan hobekuntzak egingo ditu Etxebarriko Udalak. Hain zuzen ere, San Esteban etorbidean burutzen ari den proiektuaren gakorik garrantzitsuenak dira arestian aipatutakoak, Amamen eta Aititeen kalean, Barrondo kalean eta Metacal kalean.\nUrbanizazio berri honen bitartez, herriaren sarrera hobetu eta “atseginago” bihurtu nahi du udal gobernu taldeak. Horretarako aparkalekuak gehituko dituzte eta bidegorri-sarea zabalduko dute Metacal kalean zehar. Honek guztiak bideak hobetuko ditu, izan ere, egungo Barrondo kalea, Pedro Lobato alkatea kalearekin lotuko baitu. Bide berri honek Amamen eta Aititeen kalea gurutzatzen du eta inguruko bideak hobetu egiten ditu. Horrez gain, hainbat aparkaleku berri eraikiko dituzte. Era berean, Metacal lantegia zenaren inguruan egon den horma botatzeak kalearen zabalera handitzea dakar eta honek aldi berean, orain arte lerroan izandako aparkalekuak baterian aparkatzea ahalbidetuko du.\nGauzak horrela, kale honen zabalerak bidegorriaren jarraipena ahalbidetuko du, bidegorri honek Pedro Lobato kalea paraleloan jarraitzen baitu Metacal kalearen hasiera heldu arte. Bidegorri hau, Egetiaga Uribarri berriz urbanizatzeko proiektuaren bidez, Ametzolako oinezkoentzako gunearekin lotuko da.\nUdalerriaren sarreran hobekuntza estetikoa lortze aldera San Esteban etorbideko aparkalekuak kendu eta lorategia, espaloia eta oinezkobide berriak jarriko dituzte. Gainera, bertan kokatuta dagoen udal-jabetzako eremua belardi bihurtuko dute.\nSailkatuta: Aparkalekuak, Bidegorria, Metacal\nHego Uribeko bidegorri sarea handitzeari “lehentasuna” emateko eskatu diote Udalek Aldundiari\nMetacal eta Ametzola kaleen arteko bidegorria lotzeko lanak hasiko dituzte gaur\nMigrazioaren esperientzia mingarria eta traumatikoa irudikatu duten zazpi lan saritu dituzte Arrigorriagan\nSedentarismoaren kontrako Mugiment sarearekin bat egin dute Basaurik eta Etxebarrik


Hotz - Wikipedia, entziklopedia askea.\nNew Yorkeko biztanleak hotzaz babesteko arropa jantzita, Brooklyn zubia, New York, Estatu Batuak.\nAustrian hotz handia egiten du eta ohikoa da neguan elurra egitea.\nHotza beroaren eza da, hau da, energia eta beroa sortzen duten erreakzio kimikoen eza.\nHotz sentsazioa[aldatu | aldatu iturburu kodea]\nHotza ze mailatan sentitzea bakoitzaren pertzepzioan oinarritzen da; adibidez, haizea dela eta tenperaturak adierazten duena baino hotz handiagoa sentitu ohi da; hala, 10 °C-ko tenperaturan haize arinak sorraratzen duen sentsazio termikoa 5 °C-koa da.\nLurran izandako tenperatura baxuena Vostoken izan zen, non -89,4º C heldu zen termometroa.[erreferentzia behar] Eguzki-sistemako beste planetetan tenperaturak askoz baxuagoak izan daitezke, adibidez Neptunon -218 °C-ko tenperaturak daude bere azalean.\nHitza eta elikagai-segurtasuna[aldatu | aldatu iturburu kodea]\nTenperatura baxuak aplikatuz elikagaiak egoera onean mantentzen dira, mikrobio kaltegarrien ugalketa eragotziz eta haiek akabatuz.\nOrriaren azken aldaketa: 7 iraila 2020, 18:53.


Berriak – 3 orrialdea – medicusmundigipuzkoa.org\nOrdizian ikerketa eta nerabeen bikote-harremanak online-ingurunean lantzeko gida aurkeztuko ditu\nMedicus Mundi Gipuzkoak eta Farapi Koop. Elkarteak Ordizian aurkeztuko dituzte maiatzaren 29an, asteazkena, “Online kontrolatzen den gauza ederra ote da maitasuna? Euskal eta perutar nerabeak harremanen kudeaketa birtualean” ikerketa eta “Euskal eta perutar nerabeen harremanen kudeaketa birtualean aldaketa sustatzeko gida”. […]\nMedicus Mundi Gipuzkoak eta Farapi Koop. Elkarteak Arrasaten aurkeztuko dituzte maiatzaren 28an, asteartea, “Online kontrolatzen den gauza ederra ote da maitasuna? Euskal eta perutar nerabeak harremanen kudeaketa birtualean” ikerketa eta “Euskal eta perutar nerabeen harremanen kudeaketa birtualean aldaketa sustatzeko gida”. […]\nMaiatzaren 22an eta 23an, Medicus Mundi Gipuzkoak Donostiako Udalari eta Gipuzkoako Foru Aldundiari “Online kontrolatzen den gauza ederra ote da maitasuna? Euskal eta perutar nerabeak harremanen kudeaketa birtualean” ikerketa eta “Euskal eta perutar nerabeek harremanen kudeaketa birtuala aldatzea bultzatzeko gida” […]\nMedicus Mundi Gipuzkoak eta Farapi Koop. Elkarteak Bergaran aurkeztuko dituzte maiatzaren 20an, astelehena, “Online kontrolatzen den gauza ederra ote da maitasuna? Euskal eta perutar nerabeak harremanen kudeaketa birtualean” ikerketa eta “Euskal eta perutar nerabeen harremanen kudeaketa birtualean aldaketa sustatzeko gida”. […]\nCREAren ReConference-a… Hiru jardunaldi mugimendu feministak birpentsatzeko\nBada ia hamarkada bat, 2001ean, CREAk lortu zuen bere lehen batzar globalean (Count Me In -Konta ezan nerekin-) mundu osoko 300 feminista elkartzea. Helburu izan zuen aztertzea hainbat kolektibotako -transexual, lesbiana, desgaitu eta Asiako hegoaldeko sexu langile- emakume baztertuen aurkako […]\nHondurasko osasun sistemaren noraeza\nIazko urrian 160 lagun elkartu ziren San Pedro Sulako autobus geltokian Estatu Batuetara eta Mexikora joan asmoz, beren bizi baldintzak hobetzeko xede esplizituarekin. Exodo hari jende gehiago batu zitzaion, milako bat osatzeraino. Aurtengo urtarrilean beste karabana bat abiatu da. Hau […]


Agenda 21 Escolar - UrolaKosta Ingurumena\nAgenda 21 Escolar/\nEskola Agenda 21a garapen iraunkorreko ingurumen hezkuntza lantzeko tresna da. Eskola Agenda 21 hezkuntza-komunitateak ikastetxeetako eta bere inguruko ingurumenaren kalitatearen eta iraunkortasunaren alde lan egiteko hartutako konpromisoa da.\nEskola-ingurunearen kudeaketa iraunkorra eragin: ikastetxeko eta inguruko ingurumenaren iraunkortasunaren azterketa egiten da.\nCurriculumaren berrikuntza: ingurumen hezkuntza indartzen da eta parte hartzeko metodoak aztertu, ingurumen-gaiak sakondu eta ingurumenaren erabilera didaktikoa bideratzen da.\nKomunitatearen parte-hartzea: Tokiko Agenda 21ean parte hartzea bultzatzen da eta herriaren egoera hobetzeko proposamenak udal ordezkariei aurkezten zaizkie.\nBadira urte batzuk Udal Elkartea eta eskualdeko udalak eta ikastetxeak Eskolako Agenda 21 egitasmoa lantzen hasi zirela. Zarautzen 2002-2003 ikasturtean hasi ziren eta gainontzeko herrietan 2005-2006 ikasturtean. 2005. urteaz geroztik Udal Elkarteak koordinatzen du egitasmoa.\nHainbat gai landu dituzte ikasleek urtez urte:\n2009-2010 ikasturtean mugikortasuna\n2010-2011 eta 2011-2012 ikasturteetan biodibertsitatea\n2012-2013 ikasturtean zarata eta uhin elektromagnetikoak\n2013-2014 eta 2014-2015 ikasturteetan elikadura jasangarria\n2015-2016 ikasturtean ekitatea\nGuztiok aukera berdinak al ditugu? Zer egin dezakegu sexua, arraza, jaioterria, hizkuntza edota gaitasuna bezalako ezaugarriak gizabanakoaren garapenean oztopo izan ez daitezen? Erantzunak zure herriko Eskolako Agenda 21eko udalbatzar berezian topatuko dituzu. Zatoz!\nGaldera horiei erantzuteko erronkari aurre egingo diote oraingoan Urola Kostako ikasleek. Izan ere, 2015-2016 ikasturteko Eskolako Agenda 21 programaren bitartez aztertuko duten gaia ekitatea izango da. Baina zer da ekitatea? Hitz potoloa izanagatik, ez da urruti geratzen zaigun gaia, egunerokotasunari estuki lotuta baitago. Telebista piztu eta albistegiei erreparatzea edo edozein egunkariko berriak irakurtzea nahikoa da ekitatetik oso urruti gaudela konturatzeko.\nJatorrizko herrialdeetatik ihesi ateratzen diren milaka eta milaka pertsona albiste dira aspalditik. Gerrak, gosea, langabezia, askatasun eza eta beste hainbat arrazoi dira beharturiko migrazio horien bultzatzaile. Hala, munduko mapan 4 leku ezberdin zoriz aukeratuko bagenitu, haietan bizitzeko baldintzak ezberdinak direla konturatuko ginateke segituan. Herrialde bakoitzaren giza garapen indizeak horren berri ematen digu, Norvegia eta Nigerren arteko aldea izugarria dela ondorioztatzen duelarik.\nDesorekak, ordea, ez dira soilik herrialdeen artean ematen, herrialde barruan ere ohikoak izaten baitira, batzuetan bereziki. Gurean ere pobrezia, ezberdinarenganako mesfidantza, emakumeenganako gutxiestea, hainbat pertsonen gizarteratzeko zailtasunak eta abar luzea topatzen dugu kaleetan. Hala, gertuko arazo horiei erreparatuko diete Urola Kostako ikasleek herriko diagnostikoa egiteko.\nHerri bakoitzaren diagnostikoan antzemandako gabezien berri ematearekin batera, haiek konpontzeko proposamenak ere luzatuko dizkiete ikasle ordezkariek herri bakoitzeko udal ordezkariei. Hori guztia, hartara bereziki antolaturiko udalbatzarrean burutuko da, herritar guztiak bertaratzeko gonbidatuak izango direlarik.\nFinean, norbanakoen berezko ezaugarrietara egokituriko baliabideak eskainiz, pertsona guztiek aukera berdinak izateko eta biztanle guztien ongizatea bermatzeko bidean aurrera egingo da 2015-2016 urteko Eskolako Agenda 21ean, hori baita ekitatea.


Zetazoen inguruko ikerketak\nMICS (Mingan Island cetacean Study) itsas ugaztunei buruzko ikerketak egiten dituen gobernuz kanpoko erakunde bat da.\nArriskuan dagoen bale urdinari (Balaenoptera musculus) buruzko ikerketak egiten lehenengo erakundea izan zen San Lorenzo ibaian.\nBere ikerketak finantziatu ahal izateko, MICSek, ikerketa sesioak eskeintzeaz gain, beren lanetan jendea parte hartzera gonbidatzen du. Sesio hauen bitartez, jendeak zetazeoak beren habitat naturalean ikus ditzake eta honen ondorioz, hauek zaindu eta babesteko garrantziaz sentsibilizatu eta grina sortu.\nIkerketa lanak bale urdina, bale xibarta, zere arrunta eta zere txikiaren inguruan egiten dituzte eta noizean behin Atlantikoko izurde albo txuariari buruzko beste ikerketak eginez. Fotoidentifikazioaren bitartez, gaur egun, Ipar Atlantikoko 410 bale urdin dituzte identifikatuta. Honi esker bale taldeen tamaina, dispertsioa, migrazio ohiturak eta aleen adina jakin dezakete.\nArgazki bitarteko identifikazioarekin batera, azalaren biopsioak egiten dituzte, eta hauek, baleen sexua eta kodigo genetikoa ematen dute. Horrela taldeen estruktura soziala, erreprodukzioa eta espezie bakoitzaren genealogia hobeto ulertu dezakete.\nBiopsia hauetan batutako gantzari esker, PBC, pestizida edota dioxina bezalako sustantzia kutsakorren konzentrazioa neurtu dezakete. Gaur egun Ipar Amerikan debekatuta dauden sustantzia hauek, osasunean kalte ikaragarriak sortzen dituzte, gantzak akumulatu egiten baitira denbora luzez.


Txinako Ardo eta Elikagaien Nazioarteko Azoka (2020 Uztak 10-12)\nHefei Binhu Nazioarteko Konbentzio eta Erakusketa Zentroa\nFrom July 10, 2020 09:30 until July 12, 2020 18:00\nAt Hefei Binhu Nazioarteko Konbentzio eta Erakusketa Zentroa\nTags: Janariak eta edariak, Ardoa eta alkoholak, Fruta Ardoa, Kondimentuak eta Elikagai Gehigarriak, Haragi Produktuak Hozteko Ekipamendua, Ardo horia, Merienda Elikadura, Osasun Ardoa, Esnekiak, Ardo zuria, haragia, Okindegiaren osagaia, Sukaldaritza Ekipamendua, Berehalako janaria\nTxinako merkataritza taldeak egindako Txinako Nazioarteko Ardo eta Elikagaien Nazioarteko Azoka (arrakastaz) ospatu da askotan. Txinako elikagaien eta ardoaren industriak ospatu dituen ekitaldirik garrantzitsuenetako bat da, baita Txinako merkataritza nazioarteko erakusketa taldearen izenean egindako erakusketa garrantzitsu bat ere. Erakusketaren eskala, benetako eragina, parte hartzen duten herrialdeak, erakusleak, bisitari kopurua industriaren liderra da. Txinan elikagaien arloko erakusketa ospetsuen eta autoritarioenetakoa bihurtu da eta enpresek Anhui eta Txinako ekialdeko merkatuak aztertzeko parte hartu behar duten industria-ekitaldi bikaina.\nBidaia berri bat hasi eta helburu berriak ezarri\nTxinako merkataritza nazioartekoak ardoen eta elikagaien industrian sakonki aritu da hamarkadetan eta Anhui eskualdean egon da hamarkada bat baino gehiagoz. 10 urte baino gehiagoko funtzionamendua, 10 urte baino gehiagoko prezipitazioak, gaur bota dituzte Anhui azukrea eta ardoa elkartearen marka, Anhui azukrea eta ardoaren elkartea lortzea industrian emaitza onak bermatzeko. Ekitea bidaia berri batean eta zehaztu helburu berriak. Cmao jarraitu duten gure bezero eta lagunek bidaia hobeagoa izango dute erakusketan parte hartzeko. Aurten, etorkizun zoragarria sortu nahi dugu erakusle eta erosketa eragile gehiagorekin batera.\nCAWFF, estatistika osatugabeen arabera, 510000 metro koadroko erakusketako azalera osoa 19800 enpresek osatzen dute, 800000 audientzia metatua, ehun milioi milioi yuan baino gehiagoko merkataritza bolumena, 420 ibilgailu / denbora baino gehiagoko audientzia profesionalen metatutako harrera-entrenatzailea. audientzia profesionala 16 hirietan eta eskualdeetan Anhui probintzian, eremuan, Txina iparraldean, Txina ekialdean, erdialdeko probintzietan eta hirietan, eta 26 probintzietan eta hirietan. Hainbat ehunka gailur BBS, Anhui ardo Interneteko konferentzia, Txinako elikagaien biltzarra, produktuen kaleratze konferentzia berria, ekoizpen gune nagusiak sustatzeko eta beste jarduera tematiko batzuk.\n1. Elikagaien erakusketa gunea:\nMota guztietako mokadutxoak, janak, janari egokiak, janari berdeak, kontserbak, izoztutakoak, osasungarriak eta abar.\n2. Ardoaren erakusketa gunea:\nMota guztietako likoreak, ardoa, garagardoa, osasun ardoa, osasun ardoa, ardo horia, fruta ardoa, atzerriko ardoa, likoreak, inportatutako ardoa;\n3. Edari erakusketako gunea:\nHainbat elikagai, te edari, esnetako edari, karbonatatutako edari, fruta zuku edari, fruta ozpin edari, ur mineralak, ur araztua, soda ura eta abar.\n4. Esnekiak erakusketa gunea:\nEsne freskoa, jogurta, soja esnea, esne hautsa, era guztietako esne edariak eta ikasleentzako esnea, haurren esne hautsa, adin ertaineko eta adinekoentzako esne hauts hautsa, gazta, postrea, esne hauts osoa, esne hauts hautsa eta beste esnekiak ;\n5. Sasoiko erakusketa gunea:\nMota guztietako soja saltsa, glutamato monosodikoa, oilasko esentzia, ozpina, marmelada, saltsa gozoa, chili saltsa, kimchi, sukaldaritza ardoa, sesamo olioa, pot pot zopa, oinarria, ongailua;\n6. Haragi produktuen erakusketa gunea:\nHaragi produktu ugari, kontserba haragi sorta, izoztutako eta izoztutako elikagaiak, izoztuak lehortutako janaria, hegazti eta haragi produktu ugari eta uretako produktu ugari, urdaiazpiko saltxitxa, saltxitxa, saltxitxa, bazkari haragia eta poltsaren beste kategoria batzuk; kontserbak;\n7. Enbalatzeko eta prozesatzeko makineriaren erakusketa gunea:\nOntziratzeko makineria, tintazko makina, ertzak zigilatzeko makina, janariak prozesatzeko makineria, betetzeko makineria eta abarretan espezializatuta dago\n8. Sukaldaritza erakusketa gunea:\nLehengaiak, prozesatzeko eta ontziratzeko ekipoak, goi-mailako edarien gozogintza, etab\n9. Osagarriak eta osagaiak erakusketa gunea:\nElikagaien gehigarriak, elikagaien osagaiak, osasun janariak eta osagaiak, elikagaiak prozesatzeko HIESa, elikagaien segurtasun teknologia eta ekipamenduak\n10. Elikagaien kontserbazio, izozte eta hozte erakusketa gunea:\nHozkailu ekipoak, hotz biltegia, elikagaien kontserbazioa, hozkailuen garraioa, aire girotua, etab.


Gipuzkoako bost herrik hartuko dute esku Gourmet Bag 2.0 egitasmoan | El Correo\nZurekinGipuzkoako bost herrik hartuko dute esku Gourmet Bag 2.0 egitasmoan\nGipuzkoako bost herrik hartuko dute esku Gourmet Bag 2.0 egitasmoan\nAurtengo edizioan 3.125 ontzi ekologiko banatuko dira herritarren artean\nUNAI SARRIUGARTE Jueves, 8 agosto 2019, 00:35\nGipuzkoako bost herrik hartuko dute esku Gourmet Bag 2.0 egitasmoan. Ekimen honen bigarren edizioan Arrasate, Eibar, Tolosa, Beasain eta Irungo udalerriek hartuko dute parte. 3.125 ontzi ekologiko banatuko dira ostalaritza establezimendu ezberdinetan, elikagaien xahutzea murrizteko helburuarekin.\nIaz Ingrumeneko Departamentuak, Gipuzkoako Ostalaritza Elkarteak eta Impact Hub Donostiak onetsitako lankidetza hitzarmenari esker jarri zuten abian ekimen hau. Hauxe pasa den urteko proiektuaren jarraipena da.\nGourmet Bags izeneko ontziak emango zaizkie bezeroei, soberako jakiak etxera eraman ahal izateko, nahi izanez gero. Iazko proiektuan Donostiako zenbait establezimenduk bakarrik parte-hartu zuten. Bigarren edizio honetan, berriz, aipatu dugunez Gipuzkoako bost udalerri gehitu dira.\nGourmet Bags deiturikoak ontzi ekologikoak dira, paper birziklatuarekin egindakoak, eta mikrouhinean sartzeko aproposak direnak. Halaber, tuper horiek konpostagarriak eta erabat biodegradagarriak dira. Hortaz, erabiltzaileek hauexek birziklatzeko aukera izango dute.\nJosé Ignacio Asensio Ingurumeneko diputatuak gaineratu duenez: «Gourmet Bag proiektua elikagaien xahuketa murrizteko erronkaren aurrean sortu da: » Bere esanetan egitasmoa lurraldeko hiri hondakinen kudeaketari, ekonomia zirkularrari eta hondakinen hierarkiari buruzko plangintzarekin bat eginez jarri da martxan.\nGipuzkoan 123.000 tona elikagai xahutzen dira urtero (% 23 alferrik galdutakoak eta % 77 galerak). Gehienbat etxebizitzetan eta ostalaritza sektorean gertatzen da xahuketa hau.\nCarlos Mena kontratenor gasteiztarraren kontzertua izango da astelehenean, Estibalizen Antxoaren biomasa 190.000 tonakoa dela iragarri du AZTI zentro teknologikoak


Alex Uriarte: 'Agur esatea' - Busturialdeko Hitza : Busturialdeko Hitza\nAlex Uriarte: 'Agur esatea'\nBart, joan zinan modu-moduan egin neban negar, amama, isilean. Isilik bizi eta hil zinan, gerrarik emon barik; geuk emon dogu buruhauste nahikoa, ezta? Zeu gerrea emoten hasteko… Danok hazi gaituzu zuk, ernegau barik, isilean, eta halantxe egin neban nik bart negar, isilean, etxe batetik besterako kanbioan neure maletea egin eta desegin nebanean. Izan be, banekian lehendik be, baina ikusi eta ikutu egin neban neure maletearen parte handi bat zeu zarana; nire gauzak, azken baten, zeureak dirana. Banekian lehendik be uste baino gehiago bete dozula gure bizimodua, geure izatea… eta bete dozula geure maletea. Etxebizitza batetik besterako aldairan gauzak ikututea besterik ez dago holan dala probetako: txikia zinan neu lez, eta zeure etxeko jertsea jantzi dot, zeuk bordautako bainu-zapiak eskegi dodaz bainuan, zeuk erositako izarak apain ipini ohean —zuriak, eze, zeure esanean, barruko eta etxeko ehunek derrigorrez zuriak behar dabe izan—, zeuk erabilten zenduan tigrearen ukendua sartu bainuko armairuan —dana osatuten dau harek—, zeuk irakatsi legez xaboi-takoak sartu erropa artean eta zeure bitxi-kutxan gordetan zenduan argazki ha, gu biona, mahaitxuaren ganean ipini dot; zelan ez, umetan opari egindako pitxiak betiko kutxatxuan dagoz gordeta oraindino be. Ezkaratzean, atxikoria eta kafea nahastau dodaz, eta zeuk esan eta neuk idatzitako errezeten koadernoa —nik koadernoa behar dot oraindino, amama, horretan ez ei gara zure antzekoak: ez omen gara hain trebeak kozinetan— be hantxe dago, apalean tente, zeuk jositako mantelaz jantzi dodan mahaiaren ganean… Maletatik gauzak atarata, etxea janzten nabil eta zeure gauzak dira danak, amama. Eta ez naz agurtu; seguru asko, ez dot jakin zelan egin, edo ez jataz agurrak gustetan. Agurtu ez izanak esan gura dau, beharbada, neurri baten beragaz geratu nazala, neure zati bat beragaz joan dala. Halantxe ei da: bere zati bat zeugaz eroan eta zeure zati bat beragaz joaten da uri bat atzean ixten dozun bakotxean. Parisetik joanda be, hantxe geratu naz, eta Paris neugaz ekarri dot. Ez dodaz azken egunak pasau beti bisitau gura eta geroko gero itxita ikusi ez dodazan erakusketetan ilarak egiten. Ez dodaz azken egunak igaro txokoen zein lagunen argazkiak egiten. Ez dodaz azken egunak emon koadernoan oharrak hartuten, testuren bat idazteko; izan be, Hemingwayren berbak etorten jatazan burura: ez egizu leku batez idatzi handik urrun zagozan arte. Halan da ze, egunerokoan emon dodaz akabuko egun danak, inori edo ezeri agur egin barik. Eta, halan, agur egin barik, alde egin dodan ezkero, hantxe jarraitzen dodan sentipena be badaukat, eta behin eta barriro egiten dodaz neure, atzera be, Hemingwayren berbok: Gaztetan Parisen biziteko subertea izan badozu, gero Parisek lagun egingo deutsu, zoazen lekura zoazela, bizitza osoan. Eta ez zara egundo be turista lez ailegauko argien urira: Paris ez da egundo berbera izango, Paris izaten jarraituten baldin badau be.


Helene Alberdi Euskadiko triatloi txapelduna! — Gaztezulo\nHelene Alberdi Euskadiko triatloi txapelduna!\nHelene Alberdi Euskadiko triatloi txapelduna! Helene Alberdik (Bilbo, 1991) bere nagusitasuna erakutsi zuen igandean emakumezkoen maila gorenean. https://www.gaztezulo.eus/albisteak/helene-alberdi-euskal-herriko-triatloi-txapelduna https://www.gaztezulo.eus/albisteak/helene-alberdi-euskal-herriko-triatloi-txapelduna/@@download/image/Captura de pantalla 2019-09-10 a las 08.12.37.png\nHelene Alberdik (Bilbo, 1991) bere nagusitasuna erakutsi zuen igandean emakumezkoen maila gorenean.\nZumaian bizi den bilbotar honek, beste albiste pozgarri bat utzi du asteburu honetan euskal kirolarien munduan. 1.500 metro igerian, 40 kilometro bizikletan eta azken 10 kilometroak lasterka. Azken lehiaketa gehienetan bezala, Alberdi lehen postuan atera zen urtetatik, eta bizikleta gainean distantzia apur bat murriztu zioten arren, lasterka hasi zenean berriro handitu zuen abantaila, azkenik garaile izan zelarik bost minutu inguruko aldearekin.\nAmaiera markatzen zuen marra zeharkatu zuenean, 2:17:20 denbora egin zuen guztira bilbotarrak. Bigarren Andrea Mediero izan zen 2:22:30 denborarekin, eta hirugarren Sandra Martinez, 2:25:00 denborarekin.


Danborrada - Ekintza Ikastola\nIkastolak hasiera hasieratik izan du hiriko festa handienean parte hartzeko ekimena. Ikastolak Lehen Hezkuntzako ikasleez osatutako bi konpainia antolatzen ditu urtarrilaren 20ko Haur Danborradan parte hartzeko. Halaber, EKINTZAko komunitatea osatzen duten helduek ere konpainia bat osatzen dute. Antiguon barna kaleak animatzen ibiltzen dira donostiarren egun handian.\n2021 Danborrada eguna\n2020eko Danborrada, 1. zatia\n2020eko Danborrada, 2. zatia


Aimé Jacquet - Wikipedia, entziklopedia askea.\nJacquet 2015ean Irudi gehiago\nSail-sous-Couzan, 1941eko azaroaren 27a (79 urte) (79 urte)\nAS Saint-Étienne 1960 / 1973 192 23\nFrantziako futbol selekzio nazionala 1968 / 1968 2 0\nOlympique Lyonnais 1973 / 1975 22 2\nOhorezko Legioko zalduna (1998ko uztailaren 13a)\nOhorezko Legioko ofiziala (2006ko abenduaren 31)\nAimé Étienne Jacquet (e.me ʒa.kɛ ahoskatua; Sail-sous-Couzan, Loira, 1941eko azaroaren 27a - ) frantziar futbol-jokalaria ohi eta entrenatzailea da.\nLau aldiz izan zen Frantziako txapeldun 1967-1970 bitartean, eta Frantziako Kopa irabazi zuen 1968an eta 1970ean AS Saint-Étienne taldearekin. Bi aldiz egon zen nazioarteko selekzioan, erdilari gisa. 1976an, entrenatzaile-karrerari ekin zion Lyoneko taldearekin. 1980an, Bordeleko Girondins taldera joan zen eta Frantziako Liga txapelketa irabazi zuten 1984an, 1985ean eta 1987an talde harekin. 1990ean, Montpellierren eta, 1991n, Nancyn egon zen entrenatzaile. 1992an, hautatzaile nazionalaren laguntzaile-lanetan hasi zen. 1994an, bera izendatu zuten hautatzaile, eta, 1998an, Munduko Futbol Kopa irabazi ondoren, eta aspalditik iragarri bezala, erretiratu egin zen. Gero, zuzendari tekniko nazional gisa eta gazteen prestakuntzaren arduradun gisa aritu zen.\nWikimedia Commonsen badira fitxategi gehiago, gai hau dutenak: Aimé Jacquet


Beasaingo (Gipuzkoa) «Geurea Ikastola» ikastetxe pribatuaren titularitatea «Geurea Ikastola Kultur Ikastola» entitatearen alde aldatzeko baimena eskatuz ikastetxe horren erakunde titularraren legezko ordezkariak hasiarazitako espediente ikusi da.\nHezkuntzako Gipuzkoako Lurralde Ordezkaritzak izapidetu du espediente hori eta indarrean dauden arauek eskatzen dituzten agiriak erantsi zaizkio.\nAraubide orokorreko unibertsitateaz kanpoko irakaskuntzak erakusteko baimenak ikastetxe pribatuei emateari buruzko apirilaren 3ko 332/1992 Errege Dekretua (9ko EBO) eta indarreko diren eta gai horretan erabiltzekoak diren gainerako xedapenak ikusi ondoren, hau\n1. atala.- Beasaingo udalerriko (Gipuzkoa) Urbialde kaleko 2an dagoen «Geurea Ikastola» ikastetxe pribatuaren (kode zenbakia 20001100) titularitatea, «Geurea Ikastola Kultur Elkartea» delakoak duena, aldatzeko baimena ematea. Aurrerantzean «Andramendi Irakaskuntzako Koop. Elkartea» delakoak izango du titularitate hori eta erakunde horrek ordezkatuko ditu bere titularitatea aitortzen zaieneko ikastetxe horren obligazio eta zama guztiak.\n2. atala.- Ikastetxeen Erregistroan inskribatuko da titularitate-aldaketa hori eta ikastetxe horren arauzko jardunean ez du eraginik izango horrek.\nBakarra.- Euskal Herriko Agintaritzaren Aldizkarian argitaratzen deneko egunaren biharamunean hartuko du indarra agindu honek.\nVitoria-Gasteiz, 1998ko martxoaren 3a.


Dar-dar egiteari uzteko koilara - Zientzia Kaiera\nEskuetan dardarizoa neutralizatzen duen eta parkinsona dutenei otorduak normaltasunez egiteko aukera eman diezaiekeen gailua da Liftware. Argazki kameretan irudiak mugituta atera ez daitezen ahalbidetzen duen teknologiaren antzekoa du tresna honek, eta %70etik gora murrizten du dardarizoaren inpaktua.\nJoan den astelehena, apirilak 11, Parkinsonaren Munduko Eguna izan zen. Urtero bezala, gaitza daukatenen egoera azaleratzeko eta haren gaineko ikerketan sakontzen jarraitu behar dugula aldarrikatzeko baliatu zen eguna. Batez ere, eragiten dituen dardarengatik da ezaguna nerbio sistemaren gaixotasun hau, eta hain zuzen ere, egunerokoan askotariko arazoak eragiten dizkie dardara horrek gaixoei; adibidez, otorduetan edo eskuetan edozer daramatenean.\nParkinsonaren sendabidea urruti dago oraindik, baina pixkanaka ari dira garatzen gaixoen bizimodua errazten duten teknologiak. Esaterako, Liftware gailua: otorduetan koilara edo sardexka normaltasunez erabiltzeko aukera ematen du tresna honek, eskuetako dardarizoa neutralizatzen baitu, nolabait. Parkinsona duten pertsonentzat ez ezik, oro har, dardara arazoak dituen edonorentzat balio du asmakizun honek. Gerora Googlek erosi zuen Liftlabs enpresak garatu du, eta 2014aren bukaeran merkaturatu zuen Mountain Viewko multinazional erraldoiak.\nLiftware gailuaren aurkezpen bideoa, ingelesez.\nLiftware gailuak bereizita dauden bi atal ditu: heldulekua eta honi atxikitzen zaion koilara arrunta, zoparako koilara edo sardexka (hiru elementu horiek ditu aukeran). Heldulekuan dago gakoa, argazki kamerek irudia ateratzeko unean mugimendurik egon ez dadin daukaten egonkorgailuaren gisakoa baitauka txertatuta honek ere. Hau da, eskuaren mugimendua detektatzen duten sentsoreak ditu, batetik, eta nahi gabe agertzen den dardara eskuarekin propio egiten dugun mugimendutik bereizten duen ordenagailu txiki bat, bestetik. Sardexka edo koilara egonkortzeko, ordenagailuak heldulekuan dauden bi motor txikiri ematen die agindua, tresna dardararen kontrako norantzan gida dezaten.\nGailua automatikoki pizten da heldulekuari koilara edo sardexka atxikitzen zaizkionean, botoirik sakatu beharrik gabe. Otordua egin bitartean atsedentxoa hartu nahi izanez gero, Liftware mahai gainean buruz behera utzi besterik ez dago, hala mugitzeari uzten baitio. Bateriari dagokionez, hortzetako eskuilen antzera kargatzen da, eta hiru eta sei otordu bitartean egin daitezke atzera kargatu beharrik gabe, ekoizleek diotenez.\nIrudia: Liftware gailua, otorduetan koilara edo sardexka normaltasunez erabiltzeko aukera ematen du tresna honek, eskuetako dardarizoa neutralizatu egiten baitu, nolabait.\nTresna hau jende askorentzat izaten ari da baliagarria, adibidez, zopa kanpora isuri gabe eta lasai jan ahal izateko. Hala ere, egileek berek esana da ez duela edonorentzako balio. Besoetan dardara arina edo ertaina daukatenentzat dago pentsatua; lau eta hamabi hertz artean, zehazki.\nHain zuzen ere, asmakizuna merkaturatu aurretik ikerketa egin eta Movement Disorders aldizkarian argitaratu zituzten emaitzak. Hamaika laguneko laginaren bitartez erakutsi zutenez, Liftware baliatuta, dardaren inpaktua %72 murriztea lortu zuten, batez beste, objektuak eutsi behar zituztenean; %76, jateko eskatu zitzaienean; eta %71, gauzak batetik bestera eramateko ahalegina egin zutenean.\nPathak, A., Redmond, J. A., Allen, M. and Chou, K. L. (2014), A noninvasive handheld assistive device to accommodate essential tremor: A pilot study. Mov. Disord., 29: 838–842. doi: 10.1002/mds.25796\nArgitalpen-data: 2016/04/13 · Atala: Dibulgazioa, Kolaborazioak\nAmaia Portugal Punta-puntako presio sentsore txiki, garden eta oso malgua garatu dute Tokioko Unibertsitatean. Hari esker, litekeena da etorkizunean ukimena […]\nBizitzak aurkitzen ezerezaren erdian\nAmaia Portugal Hondakinen artean harrapatuta geratu den gizaki baten bihotz taupadak detektatzeko ahalmena du NASAk garatutako makina batek. Nepalen erabili […]


Munduko 10 ekodiseinu onenak | Consumer\nMunduko 10 ekodiseinu onenak\nEkodiseinuko aditu batzuek munduko ingurumen-osagaia hobekien aplikatzen duten produktuak hautatzen dituzte\nEgilea: alex 2013-ko apirilak 10\nEspainiako eta munduko gainerako enpresek ekodiseinua aplikatzen dute produktuak hobetzeko eta ingurumena lehiakorragoa eta adeitsuagoa izateko. Industria-diseinuan ingurumen-faktorea txertatzeari esker, lehengai eta energia asko aurreztu da, eta emisio poluitzaileak eta berotegi-efektua murriztu dira. Artikulu honek munduko produkturik ekodiseinatuenak adierazten ditu, ekodiseinuko aditu batzuek hautatuak.\n1. ‘Hurricane’ mendiko bota\nVíctor Vázquezek, Andaluziako Teknologia Institutuko (IAT) Ingurumeneko koordinatzaile teknikoak azaldu duenez, Boreal enpresak trekking-eredu hori egin zuen proiektu pilotu baterako (ez da egin), eta ekodiseinua hobetzeko aukerak erakutsiko zituen. Berrikuntzako Enpresa Nazionalak (ENISA) babestua, Industria Ministerioaren mendekoa, Bartzelonako Unibertsitate Autonomoko Ingurumen Teknologia eta Teknologia Institutuak, Santiago de Santiago Unibertsitateak eta Inèdit ekodiseinuan espezializatutako enpresak garatu dute.\nGaur egun ur gutxiago gastatzen du ontzi-garbigailu batek eskuz garbitzeko ekodiseinuari esker\nHaren arduradunek kalkulatu dutenez, kautxu birziklatuzko zolak karbono-aztarna% 14 murriztuko luke, eta energia berdea kontratatzeak% 2,6ko ingurumen-hobekuntza lortuko luke.\n2. PET ur-botilak\nInèdit produktu-zuzendariak, Raúl García Lozanok, adierazi du, gainerako ontziak bezala, “gero eta arinagoak direla, birziklatutako materialekin eta/edo birziklagarriekin, hondakina azken kudeaketan optimizatzeko diseinatuak”.\n3. Italiar kafe-makinak\nGorane Ibarra Ihobeko proiektu-buruak, Eusko Jaurlaritzaren Ingurumen Jarduketarako Sozietate Publikoak, ekodiseinuaren adibide oso erraz gisa adierazi du kafe-makina mota hau. “Duela denbora asko pentsatutako ekodiseinu-estrategia paperezko iragazkirik ez erabiltzea da. Alferrikako hondakina da kafea egiten den bakoitzean, edo kafe bakarra hartzen den bakoitzean, gaur egun hain modan dauden kapsulen kafe-makinekin alderatzen bada”.\n4. Sehaskaren diseinuak sehaskara\nMundu osoko hainbat produktu eta eraikin aurkitu ditu William McDonough arkitekto estatubatuarrak eta Michael Braungart kimikari alemaniarrak. Ekodiseinu mota hau naturan oinarritzen da, hondakinak lehengai berri gisa aprobetxatzen dituen bizi-ziklo batekin, eta ekoizteko eta mantentzeko sistema eta energia kutsagarriak erabiltzea saihesten du.\n5. Eraikin iraunkorrak\nSergio Fernández Casado, La Casa que Ahorro Fundazioaren arduraduna, ziurtatzen du XXI. mendeko arkitekturak sistema iraunkorrak bultzatzen dituela, hala nola zigilu berdea (Espainia), LEED (AEB), BREEAM (Erresuma Batua), HQE (Frantzia), Passivhaus eta DGNB (Alemania). Aditu horren arabera, eraikuntza-sektoreak du ingurumen-inpaktu osoaren ardura handiena: Europako Batasuneko energiaren eta lehengaien% 40 kontsumitzen du, eta karbono dioxidoaren (CO2)% 36 emititzen du. Etxebizitza bat irizpide jasangarriekin birgaitzeak soilik% 40 murriztu dezake energia-kontsumoa eskaera termikoan.\nBere enpresako ekodiseinu berriena aipatu du Raúl Garcíak, Aguilera Arquitectos, Antoni Solanas eta Girona Group-ekin batera, Bartzelona hiriko auzo garbi batekin. Material birziklagarriz egina dago, tokian tokikoa eta mantentze-lan gutxikoa, eta energia-sistema pasiboak, euri-urak eta eguzki-energia termikoa erabiltzen ditu.\n6. Ekipo elektrikoak eta elektronikoak\nInèdit enpresako adituak azaldu du etxetresna elektrikoak, multimedia-erreprodukzioko gailuak, argi-ekipoak, etab. energia-kontsumoaren eraginkortasuna handitu egin da pixkanaka.\n2010ean, Ebk bere etiketa energetikoa aldatu zuen, eta, horri esker, eraginkortasun handieneko hiru maila gehitu zizkion A-tik G-rako zazpi kolore eta letrei. Oinarrizko irizpideak zaharkituta geratu ziren, etxetresna elektriko gehienek A sailkapena baitzuten. A motako hozkailu konbentzional batek 100 litroko bolumena du, eta 100 kilowatt orduko (Kw/h) erabiltzen du; 1980an, berriz, 386 Kw/h. Aurrerapena ona da, baina ez hainbeste egungo hozkailu eraginkorrenekin alderatuta, hiru aldiz elektrizitate gutxiago kontsumitzeko gai baitira.\n7. Garbigailuak eta ontzi-garbigailuak\nEuropako Batzordeak (EE) bi araudi berri ezarri zituen 2010ean, etxeko arropa-garbigailu eta ontzi-garbigailuetarako nahitaezko ekodiseinu-baldintza jakin batzuekin.\nOro har, Raúl Garcíak azaltzen du, eta ura erabiltzen duten produktu guztiei aplikatu behar izan zaie, komunontziak, konketak, etab. eraginkorragoak izan behar dute. Víctor Vázquezek dio uraren eta energiaren kontsumoa murrizteak ekoeraginkortasuna eskuz garbitzen duen baxera garbitzea dakarrela.\nTresna horietako batek bizitza baliagarrian 1.245 Kw/h elektrizitate eta 16.380 litro ur aurreztu ditzake etxe bakoitzeko. Espainiako kontsumitzaile batek 300 euro gasta ditzake elektrizitatearen eta uraren fakturetan.\nInèdit diseinatzaileak altzariak nabarmentzen ditu material birziklatuekin eta birziklagarriekin, adibidez, egur ziurtagiriak FSC edo PEFC zigiluekin, edo desmuntatzeko diseinatuak, hiriko bankuen antzera.\n9. Muntatu gabe saltzen diren altzariak edo produktuak\nIhobeko adituak gogorarazi du batzuetan ingurumen-faktore garrantzitsu bat garraioaren emisioak direla. Muntatu gabeko aparatuek, bidaia bakar batean askoz unitate gehiago eraman ditzaketenek, nabarmen murrizten dute ingurumen-inpaktua.\nRaúl Garcíak, halaber, nabarmendu du produktu birziklatuekin egiten dituzten arropa fabrikatzaileek egiten duten ahalegina. Material birziklatuak erabiltzen dituzte material horiek egiteko, eta ur gutxi kontsumitzen dute, baita hondakinen birziklatze industriala ere (adibidez, galtza bakeroak).\nekodiseinua eraginkortasun energetiko ura


Pasaiako Portuak % 4,6 egin du atzera merkantzien trafikoan - Ekonomiaren KZ\nGipuzkoako jarduera ekonomikoak dituen zailtasunak Pasaiako Portuko salgaien trafikoan islatzen dira; izan ere, urtea ehuneko bost puntuko igoerarekin hasi ondoren, hurrengo hilabeteetan jaitsierak metatuz joan dira, Estatuko portu guztiek erregistratutako batez bestekoaren kontrako joeran, % 5,9ko hazkunde metatua izan baitute.\nPasaian, aldiz, beherakada % 4,6koa izan da, kudeatzen dituen ia merkantzia guztietan izandako beherakadekin. Gaur emandako Estatuko Portuen datuen arabera, joan den urtearen amaieran hasi ziren arazoek eragin negatiboa izan dute, baina orain arte ez dute aurpegirik txarrena erakutsi.\nGehien kaltetutako sektoreetako bat automobilgintzarena izan da; izan ere, ez du egoera zaila gainditzea lortu, hornigaien eskasia eta nagusi izango den erregaiaren gaineko ziurgabetasuna direla eta. Ibilgailuek, Gipuzkoako portu-esparruan garrantzi handia duen bigarren salgaiak, % 8,35eko jaitsiera izan dute, eta ehuneko hori igo egin da hilabeteak igaro ahala.\nAltzairu gora egin du\nPasaiako lonjako arrain-deskargen beherakada ere nabarmena da, baina ez Estatuko batez bestekoa bezain nabarmena. Hala, aurtengo urtarrila eta apirila bitartean 7.000 tona arrain baino gehixeago deskargatu ziren, aurreko urteko aldi beraren aldean ehuneko zortzi puntu gutxiago, orduan Estatuko batez bestekoak 24 puntutan kokatu baitzuen jaitsiera hori.\nHala ere, salgaiak, oro har, mantendu egin dira eta % 0,67 igo ere egin dira. Igoera hori, lotsatia bada ere, garrantzitsua da kontuan hartzen badugu Pasaiako portua batez ere siderurgikoa dela, eta partida horren barruan metalak daude. Horrek agerian uzten du altzairugintza hobeto ari dela aurre egiten Gipuzkoako jarduera ekonomikoari sortzen zaizkion oztopoei.\nBeste merkantzia batzuek ere, hala nola solteko salgai solidoek, hornidurak edo ro-ro trafikoak, galerak izan dituzte; iragaitzazko merkantziek, berriz, % 56,86 egin dute gora, nahiz eta partida horrek presentzia oso mugatua izan Gipuzkoako dartsenako portu-jardueran.\nEstatuan, interes orokorreko 46 portuen trafikoa, guztira, 185,3 milioi tonakoa izan zen urteko lehen lau hilabeteetan, hau da, % 5,9ko hazkundea, pandemia lehertu aurretik erregistratzen ziren mailen parean. Zehazki, aldea 957.000 tonakoa baino ez da, eta horrek esan nahi du aurtengo trafikoa 2019an lortutako maximo historikoa gainditzetik % 0,5era dagoela, Estatuko Portuak erakundeak argitaratutako zifren arabera.\n← Elhuyarrek Orai NLP Teknologiak aurkeztu ditu\nEstatuak berretsi egiten ditu LANEren bi hitzarmen garrantzitsu →\nAste mugitua espero da burtsetan


Aiaraldeko berbalagunak: 2014\nEuskararen egunak, Urduñan\nAbenduaren 3an, euskararen eguna izango da. Horregatik, astean zehar Urduñan ekintza ezberdinak garatuko dira.\nJakiteko zeintzuk diren, hona hemen; euskararen eguneko kartela.\nEtorri gurekin ospatzera!!!\nDatorren astean, abenduaren 3an, Amurrion, Euskararen egunean, mintzodromoa garatuko da.\nEkintza honetan parte hartzeko Amurrioko euskaltegian apuntatu zaitez. Animatu!!!\nEuskal Jaia, Laudion\nPasa den asteburuan, irailak 27, Laudion ospatu zuten Euskararen Jaia eta Berbalagun ekimena omendu zuten. Giroa ezin hobea!\nLotsarik gabe, praktikatu gurekin\nBerbalagun egitasmoa martxan!\nAurten lotsarik gabe euskara praktikatu nahi baduzu jarri gurekin harremanetan, zure herriko euskara zerbitzuan edo AEKn.\nIkasturteko azken ekintzak\nIkasturte hau amaitutzat emateko hona hemen azken ekintzak:\nErlajaxio tailerra: Saio berezia Xabi eta Maiterekin ekainaren 25ean arratsaldeko 18:30etan Laudioko Basalarrinan. Ariketa batzuk egin ondoren, parte hartzaileok "afaritxo" bat antolatuko dute bertan.\nSukaldaritza ikastaroa, Laudion: Azkeneko saioa izango da, ekainaren 26an, arratsaldeko 19:00etatik aurrera, Museo Gastronomikoan, Zubiko Etxean bilduko dira Berbalagunak.\nLaudioko Gurasolagunak: Obiola kobazuloa\nEkainaren 18an txango berezi bat egingo dugu Laudioko Gurasolagunok.\nErmu aldeko (Sta. Luzia) Obikola kobazuloa bisitatuko dugu. Autoz hurbilduko gara. Lanbide heziketa zentroan (aparkalekuan) geratuko gara 17:00etan eta han antolatuko gara autoz igotzeko. San Antonio baselizaren inguruan aparkatuko dugu. Bertatik, 20 minutuz (txikienen pasoan) ibiliko gara kobaren ahora iristeko. Beharrezkoak izango dira esku edota kopeta argiak, mendiko botak eta zikintzeko moduko arropa, besterik ez.\nAnima zaitezte, primeran pasako dugu eta!\n10 tik aurrera eta arratsaldeko 7ak arte:\n- Gosari agroekologikoa\n- Urduñatik eta merkatutik bisita gidatua\n- Gertuko ekoizleen eskutik bertoko txakolin eta gazta dastaketa\n- Taloak egiteko tailerra\n- Bazkaria: Taloak, entsalada, postrea, edaria eta kafea\n- Euskal abestiak eta dantzak\nAutobus bat antolatuko da eta egun osorako txartela 10 eurotan salduko da, euskaltegietan eta Urduñako Turismo bulegoan\nElikadura burujabetza eraikitzen\nBerbalagun egitasmotik, Mugarik Gabeko Albaitariekin batera, elikadura burujabetzari buruzko tailer bat antolatu dugu maiatzaren 22an Laudioko Kultura Etxean 19:00etan. Tailerraren helburua elikadura burujabetzaren inguruan hausnartzea izango da.\nMesedez, konfirmatu asistentzia, lekuak mugatuak izango baitira\n(607673744 telefono zenbakian edo aiaraldea@aek.org posta helbidean ).\nLamuza parkeko zuhaitzak eta landareak ezagutu nahi?\nLaudioko Gurasolagun Taldeak Lamuza Parkeko zuhaitzak eta landareak ezagutzeko ibilalditxoa prestatu du maiatzaren 14rako. Animatu zaitez!!!\nParketik abiatuko dira Larraino mendiraino, hantxe askalduko dute. Ez ahaztu ogitartekoa!!\nElkartuko dira arratsaldeko 18:00etan, Kultura Etxeko atean\nSagardoetxea eta sagardotegia\nApirilaren 5ean Aiaraldeko Berbalagunok Astigarragara hurbildu ginen Sagardoetxea ezagutzera. Bisita gidatua egin eta gero sagardotegira joan ginen sagardoa eta betiko menua dastatzera.\nHurrengo astelehenean, apirilak 7, Xabi Altubek erlaxazio tailerra eskainiko du Basalarrinan 18:30ean.\nBeti bezala arropa erosoa eta tapakia eramatea beharrezkoa izango da. Saioa irekia da, nahi duena etor daiteke, baina asistentzia kofirmatu behar da.\nSukaldaritza ikastaroak Laudion\nMartxoaren 27an, Laudioko Berbalagunok bildu ginen Gastronomia Museoan erroskilak eta pizza egiten ikasteko. Argazkiak ikusteko sakatu hemen.\nIrish in Euskal Herria: Argazkiak\nBarry Manley irlandarrak, Aretako Kultura Etxean egin zuen bakarrizketan atera genituen argazkiak ikusi nahi baduzue, sakatu hemen.\nGurasolagun: Euskal jolasak eta kantak\nUrtxintxa Eskolako dinamizatzaile baten laguntzaz euskarazko jolas eta abestiak ikasi eta praktikan jarriko ditugu. Ordu eta erdiko saio ludikoa izango da.\nHauek izango dira datak eta lekuak:\nUrduñan, martxoaren 26an arratsaldeko 18:00etan, egoitzan\nLuiaondon, martxoaren 28an arratsaldeko 18:00etan, Sozialean\nAmurrion, apirilaren 7an arratsaldeko 18:00etan, Euskaltegian\nEgin txooootx gurekin!\nTxotx garaia heldu da eta proposamen bikaina daukagu zuontzat. Apirilaren 5ean, Astigarragako Sarasola Sagardotegira joango gara. Bazkaltzera joan aurretik bisita bat egingo dugu Astigarragako Sagardoaren Etxea-ra.\nBeharrezkoa bada, autobusa Luiaondon geldituko da\nBuelta, 20:00etan izango da.\nEskuratu zure tiketa aek euskaltegietan martxoaren 28a baino lehen!\nBakarrizketa Aretako kultura etxean\nMartxoaren 20an, arratsaldeko 20:00etan, Barry Manley bakarrizketalaria izango dugu Aretako Kultura etxean. Barry irlandarrak gure herrira etorri zenean hamaika berba, hamaika kontu bitxi ezagutu zituen. Istorio horiek guztiak kontatuko dizkugu barrez lehertzeraino.\nInauterietako torradak: Argazkiak\nDakizuenez, otsailaren 27an Laudioko Berbalagunok torradak egin zituzten. Argazki gehiago ikusteko hemen sakatu.\nAiaraldeko euskararen agenda: Martxoa\nInauterietako torradak, Laudion\nOtsailaren 27an, Laudioko berbalagunok sukaldaritza ikastaroa egingo dugu.\nOraingoan inauterietako torradak egingo ditugu. Ideia guztiok parte hartze da,\nhortaz, oraingoan denok ibiliko gara sukaldari eta ez da talde arduradunarik\nBilduko gara Museo Gastronomikoan arratsaldeko 19:00etan.\nIzena eman nahi baduzu, jarri gurekin harremanetan.\nOkondoko diagnosirako bilera\nOkondoko berbalagunak gonbidatuak izan dira herrian egingo den diagnosi bilera batera euskararen egoera aztertzeko.\nBileraren helburua herriko euskararen egoeraren erradiografia bat osatzea da. Horretarako adin, perfil zein ideologia ezberdineko pertsonak bildu eta norbere iritzi eta sentsazioak azaltzea nahi dute antolatzaileek.\nOstegun honetan, otsailaren 13an, arratsaldeko 18:00etan Okondoko Mesonen geratuak dira.\nZure ekarpena oso garrantzitsua da.\nKantu poteoa, Amurrion\nGaur, otsailak 6, kantu poteoa antolatu dute Amurrioko lagunok. Arratsaldeko 19:00etan euskaltegian geratuak dira. Giro aparta egongo da, etorriko zarete?\nTartak eta karetak, Luiaondoko gurasolagunekin\nOstiral honetan, otsailak 7, arratsaldeko 18:00etan Luiaondoko gurasolagunek, tarta eta Pirritx Porrotx eta Marimototsen karetak egiteko tailerra antolatu dute.\nLuiaondoko Sozialean geratu dira. Hurbilduko zarete? Jarri gurekin harremanetan eta etor zaitezte!\nGaur, otsailak 5, Urduñako berbalagunak, gurasolagunak eta euskalzaleak, plazara aterako dira Agate Deuna eguna ospatzera.\nAnimatzen bazara, hartu zure makila eta hurbildu Urduñako Foru Plazara arratsaldeko 18:00etan. Gero txokolatea egongo da eskuak berotzeko.\nMasaia Tailerra, Laudion\nDatorren asteartean, hilak 11, Xabi Altube fisioak masaia tailerra eskainiko digu Laudioko berbalagunei. Tailerra Basalarrinan egingo dugu 18:30ean. Ordu eta erdiko saioa izango da.\nEtortzeko asmoa duenak, mesedez, konfirma dezala.\nArropa erosoaz aparte, ez dugu ezer berezirik eraman behar.\nAnima zaitezte, oso aukera polita da eta.\nUrtarrilaren 29an, asteazkena, Urduñako Gurasolagunak bilduko dira San Blas opilak egiteko. Arratsaldeko 17:00etan geratuak dira Urduñako Alondegian.\nAnimatuko zara? Zure seme-alabekin etorri nahi baduzu jarri gurekin harremanetan.\n(Pasa den ikasturtean erroskilak egin zituzten Gurasolagunek)\nUrtarrilaren 23an, Laudioko Berbalagunak bilduko dira sukaldaritza ikastaro berri bat egiteko. Arratsaldeko 19:00etan Laudioko Museo Gastronomikoan.\nAnimatzen bazara eta joan nahi baduzu, jarri gurekin harremanetan.\nSukaldaritza eta eskulanak\nAste honetan Laudioko Gurasolagunek ekintza pare bat antolatu dute:\nUrtarrilak 22: Tarta eta karetak egiteko tailerra. Arratsaldeko 17:30ean Laudioko Museo Gastronomikoan.\nIzena emateko jarri gurekin harremanetan. Arratsalde ederra pasako dugu!!\nUrtarrilaren 19an, mendi irteera antolatu du Laudioko Udalak:\nIzarraitz-Erlo (Azpeitia). 1030m. Oxigenoa Euskarari\nIrteera: 08:00etan eta itzulera 16:30ean\nIzena emateko jarri harremanetan Laudioko euskara zerbitzuarekin. Ez galdu aukera paregabe hau!


Hasiera > Funtzioak >\nNafarroako Parlamentuko Lehendakaritza\nNafarroako Gobernuko lehendakaria hautatzea\nGalderak, mozioak, kontrolerako eztabaidak...\nGehienez ere lau urtean behin, Nafarroako Parlamentua berritzeko hauteskundeak deitu eta egiten dira, berrogeta hamar parlamentari berri aukeratuz.\nParlamentuko Lehendakariaren bulegoa.\nNafarroako Parlamentuko lehendakaria da Nafarroako Parlamentua ordezkatzen duen pertsona, bertako organo guztien lana bultzatu eta koordinatzen duena, Parlamentuko Osoko Bilkuraren zuzendaritza-lana egiten duena, eta abar. Nafarroako Parlamentuko lehendakaria da, Gobernuko lehendakariarekin batera, Nafarroaren ordezkaritza handiena duen pertsona.\nParlamentuko lehendakaria aukeratzen da hauteskundeen ondoren Parlamentuak eginiko lehenengo bilkuran.\nLehendakariak dituen eginkizunen artean dago Parlamentuko bizitza antolatu eta bultzatzea; betiere, Nafarroako Parlamentuko Mahaia osatzen duten kideekin elkarlanean. Lehendakariak sinbolizatzen du Nafarroako gizarte osoak bizikidetasunean bizitzeko egiten duen lana, parlamentariak pentsaera ezberdinetako pertsonak baitira, proiektu beraren alde lanean dihardutenak: bidezko legeak egitea, Nafarroaren aurrerabidea ekarriko dutenak.\nNafarroako Parlamentuko Mahaia.\nProzedura berari jarraituz, Nafarroako Parlamentuko bi lehendakariordeak eta bi idazkariak aukeratzen dira. Lehendakariak, bi lehendakariordeek eta bi idazkariek osatzen dute Nafarroako Parlamentuko Mahaia, zeinak baitauka Osoko Bilkuraren lehendakaritzaren eta zuzendaritzaren ardura.\nParlamentari hautetsiak parlamentu-taldeetan biltzen dira. Talde horiek hauteskundeetara elkarrekin aurkeztu diren alderdi edo koalizio bateko kideek osatzen dituzte. Parlamentu-talde bat osatzeko, gutxienez hiru parlamentari behar dira. Askotariko Taldearen barruan sartzen dira beste talde batean ez dauden parlamentariak eta hauteskundeetan bi eserleku baino gehiago lortu ez dituzten alderdi politikoetako parlamentariak..\nMahaia eta Eledunen Batzarra.\nEledunen Batzarrean parlamentu-talde bakoitza eledun baten bidez ordezkatua dago. Parlamentu-talde bakoitzak zenbat parlamentari, hainbeste boto dauzka haren eledunak (boto ponderatua). Horrez gain, organo honi dagokio, besteak beste, parlamentu-ekimenen izapidetzea erabakitzea Parlamentuko Mahaiarekin batera, Legebiltzarreko aurrekontuak eta kontuak onestea, bai eta adierazpen instituzionalak egitea ere.\nBatzorde baten bilera.\nBatzordeak dira Legebiltzarraren osaera proportzio berean ordezkatzen duten kideez osaturiko organoak. Eginkizun gisa dute Osoko Bilkurak berretsi beharreko gaiak prestatu eta eztabaidatzea eta, halaber, parlamentariek betetzen duten kontrol-eginkizunaren esparruan, agerraldiak egitera etortzen diren Gobernuko kontseilariekin informazio-bilkurak egitea. Hamabost Batzorde daude eta hamahiru kidez daude osatuta Gainera, Osoko Bilkurak batzorde gehiago sortzeko ahalmena dauka.\nOsoko Bilkuren aretoa hutsik.\nBatzorde Iraunkorrak eginkizun gisa dauka Nafarroako Parlamentuaren zereginez arduratzea Parlamentua bilduta ez dagoenean; alegia, bi bilkuraldiren artean (urtarrilean eta uztail-abuztuan) eta hauteskundeetarako deia egitearen ondorioz Legebiltzarra desegiten denean. Haren osaera gainerako batzordeena bezalakoa. Nafarroako Parlamentuko lehendakaria da Batzorde Iraunkorreko lehendakari, hizpidea du, baina ez botorik.\nNafarroako Parlamentuko Osoko Bilkura.\nOsoko Bilkura, berrogeita hamar parlamentariek osatua, Parlamentuaren ordezkari gorena da. Legebiltzarraren nahiaren adierazlerik zuzenena dela esan daiteke, bai eta, duen ordezkaritzarengatik, Nafarroako herriarena ere.\nOinarrizko eginkizun horiez gainera, Nafarroako Parlamentuak lege proposamenak aurkez ditzake Gorte Orokorretan, Nafarroa Euskal Autonomia Erkidegoan sartzeko edo hartatik ateratzeko prozesua abia dezake, konstituzio kontrakotasuneko errekurtsoak susta ditzake eta abar. Horrela, Nafarroako Parlamentuak Nafarroako herria ordezkatzen du, gobernu-lana zuzen gara dadin zaintzen du eta nafarren bizitza publikoaren zenbait alderdi antolatzen eta zuzentzen ditu, onesten dituen legeen bitartez.\nParlamentari bat Osoko Bilkurari zuzentzen zaionean, Parlamentuko lehendakariaren mahaiaren aurrean kokaturiko mintzatoki batera igotzen da.\nNafarroan erroldatuta dauden 18 urteko adinaz gorako pertsona guztiek daukate boto-eskubidea. Zerrendarik bozkatuenetako 50 hautagaiak hautatzen dira. Horrenbestez, parlamentariek Nafarroako herritar guztiak ordezkatzen dituzte, zeren eta, haietako edonor hautatua gertatzeko, boto askoren babesa behar baitu.\nGaur egun, eta ohiz kanpoko kasuetan izan ezik, Nafarroako Parlamentuko Osoko Bilkurako botazioak bitarteko elektronikoak erabiliz egiten dira. Baina oraindik ere gordetzen dira antzinako Nafarroako Gorteetan parte hartzen zuten pertsonek bozkatzen zuteneko zilarrezko boto-kutxak. Boto-kutxan bola beltz edo zuri bat sartzen zuten, horrela baietza edo ezetza adierazteko.\nNafarroako Parlamentuaren Legegintza-lana.\nNafarroako Parlamentuaren funtzioetako bat da legegintza-eginkizuna. Horregatik, parlamentarien zereginen artean dago legeak egitea. Lege bat da Nafarroako Parlamentuan aldeko botoa jaso duen arau bat, eta herritar guztiak behartuta daude arau hori betetzera. Legeak, eta oro har arauak, askotariko gaiak antolatzeaz arduratzen dira: ibilgailuen zirkulazioa errazteaz, hezkuntza bermatzeaz, herritar guztiei osasun-zerbitzua ahalbidetzeaz, denda bat jartzeko urratsak ezartzeaz, eta abar.\nForu Lege bat egiteko prozedu\nNafarroako Aldizkari Ofiziala (NAO).\nNafarroako Parlamentuak onetsitako lege guztiak Nafarroako Aldizkari Ofizialean argitaratzen dira. NAOren paperezko aleak 2009ko uztailera arte bakarrik dago kaleratzen segitzeko asmoa; hortik aurrera, soilik on line bertsioa, aspalditik abian dagoena, egonen da. NAO guztiak kontsultatu ahal izateko webgunea honakoa da: http://www.navarra.es/home_es/Actualidad/BON/\nBestalde, EAO kontsultatzeko, zoaz beste helbide honetara: http://www.boe.es/g/es/\nNafarroako Parlamentuak daukan hirugarren eginkizun handia (horretan aritzen dira parlamentari guztiak, zenbait hilabetez) da eginkizun ekonomiko-finantzarioa. Parlamentuak urtero aztertu eta onetsi behar ditu Gobernuak aurkezten dituen Nafarroako aurrekontu orokorrak.\nNafarroan, urteroko aurrekontu-proiektua egitea Nafarroako Gobernuaren ardura da. Baina aurrekontu-proiektu hori aplikatu ahal izateko, onetsi egin behar da, eta Nafarroako Parlamentua da onesten duena. Nafarroako Parlamentuak dirusarrerak erabakitzen ditu, herritarrei eta enpresei kobratuko zaizkien zergen bitartez: PFEZa, BEZa, sozietateen gaineko zerga, erregaiaren gaineko tasak eta abar. Halaber erabakitzen du zertan gastatuko diren dirusarrera horiek: osasun-etxeak, ospitaleak, ikastetxeak, unibertsitatea eta errepideak mantendu eta hobetzea, industrialdeak sortzea, bekak ematea eta abar.\nAurrekontuak dira gobernu-ekintzarako baliabide nagusia. Aurrekonturik gabe, dirurik gabe, gobernuek ezin dute gobernatu; horrelaxe ere, zure etxea, dirusarrerarik gabe, hondamen-egoera batean egonen litzateke. Horrenbestez, aurrekontuak onestean datza Nafarroako Parlamentuak erkidego honetako zuzendaritza politiko eta administratiboan daukan parte-hartzerik garrantzitsuenetako bat.\nUrtero, Ogasun kontseilariak Nafarroako Parlamentuan uzten du Nafarroako aurrekontu orokorren proiektua, urtea hasi baino hilabete batzuk lehenago. Parlamentu-talde guztiek proiektu hori aztertzen dute, eta egoki iruditzen zaizkien hobekuntza-proposamenak egiten dituzte. Espero izan ohi da aurrekontuak urtarrilaren 1erako onetsita egotea.\nNafarroako Gobernuko kideei dagozkien eserlekuak.\nNafarroako Parlamentuak betetzen duen beste eginkizun bat da Nafarroako Gobernuak bere botereaz egiten duen erabilera kontrolatzea. Kontrol hau nagusiki bi modutan egiten du:\nNafarroako Gobernuko lehendakaria hautatuz eta, kasua bada, kargutik kenduz.\nGalderak eta mozioak aurkeztuz, eta agerraldiak eskatuz, non Nafarroako Gobernuko kideak behartuta baitaude erantzunak eta beren ekintzei buruzko azalpenak ematera.\nLaburbildurik esateko, Nafarroako Gobernuak Nafarroako Foru Komunitateko politika ezarri eta administrazioa zuzentzen du. Nafarroako Parlamentuak kontrolatu egiten du Gobernuak egiten duen lana, eta, behar izanez gero, Gobernuko lehendakaria alda dezake.\nNafarroako Gobernuko lehendakaria hautatzea.\nHauteskundeak egin eta, handik gutxira, parlamentariek Nafarroako Gobernuko lehendakaria hautatzen dute Osoko Bilkuran, ongi araututako prozedura bati jarraikiz. Hilabete bat igaro ondoren oraindik ez badute inor hautatu, foru hauteskundeak errepikatzen dira eta Nafarroako Parlamentu berri bat hautatzen da.\nHalaber, kasu jakin batzuetan, Nafarroako Parlamentuak zilegi du, Nafarroako Gobernuko lehendakaria ordeztua izan dadin proposatzea.\nBai Batzordeetan, non ordezkatuta baitaude parlamentu-taldeak, bai Osoko Bilkuran, non esertzen baitira parlamentari guztiak, Gobernua behartuta dago parlamentariek aurkezten dituzten galderei edo jabeldurei erantzutera.\nGainera, urtero, Foru Komunitatearen egoerari buruzko Osoko Bilkura bat egiten da, eta bertan Nafarroako Gobernuko lehendakariak azken urtean egin denari buruzko laburpen bat aurkeztu eta hurrengorako proposatzen dituen ekintzarik garrantzitsuenak aipatzen ditu. Parlamentu-taldeetako eledunek beren kritika nahiz babesa eskaintzen diete azalpen horiei, askotariko argudioak erabiliz.\nIgo Itzuli FUNTZIOAK atalera


Idatziaren kulturaren gainbehera (III) | 31 eskutik\n← Vieux chasseur madeleinien\nAzentu grafikorik? Bai, eskerrik asko →\n2014/03/05 · 07:00\nIdatziaren kulturaren gainbehera (III)\nHezkuntza-sisteman hogei urte baino gehiagoko bidea egin badut ere, etsita nago niretzat ez diren testuak ulertu ezin izatera. Kaleko grafitietan konturatu nintzen lehen aldiz igorle batzuek kodetze-sistema eta konposizio kriptikoak erabiltzen zituztela euren mezua interesatzen ez zitzaizkien hartzaileen begien bistan ezkutatzeko. Hala behar du. Edonorentzat zabaltzen diren mezuetan, ordea, igorleak ardurarik handienaz erraztu beharko lieke balizko hartzaileei testua ulertzeko lana. Kontrakoa sumatzen dudanean, idatziaren kulturaren gainbeheraren beste sintoma baten aurrean nagoela pentsatzen dut.\nTestuaren estetika beti da inportantea. Jakin nahi nuke nik nork arraio diseinatu zuen Comic Sans MS tipografia itsusi eta uxatzaile hau. Ni, hiru lerro irakurri, eta ase egiten nau.\nBaliabide grafikoak zentzu gutxirekin erabiltzen direnean ere, oso litekeena da irakurleari uste baino lan gehiago ematea. Kopuruen berri emateko zifrak eta letrak nahastea, esate baterako, horixe bera da: nahastea. Ez da, ba, errazago prozesatzen «1.123.000», «milioi bat eta 123 mila» baino?\nEdo, ez da laburragoa eta argiagoa «estación de tren», «estación de f.f.c.c.» baino?\nEskerrak ondoan ikonoa ipini duten, «f.f.c.c.» interpretatzeko gauza ez bagara ere.\nHala eta guzti, mezu idatzia interpretatzen laguntzeko, erabiltzen den hizkuntzaren mekanismoak ondo ezagutzea eta etekina ateratzea da zuhurrena.\nOso efektista eta ondo pentsatua da pelikula eta telesail askoren hasieran jartzen duten adierazpena: «El Deseo S. A. presenta … Un film de Pedro Almodóvar … “Volver”», «Metro-Goldwyn-Mayer presents … Lillian Gish and John Gilbert … in “La Bohème”». Euskaraz bere horretan itzuli da zenbaitetan.\nEsango nuke horrek ez duela funtzionatzen. Euskaraz ari garenean, errazago prozesatzen ditugu objektua aditzaren aurretik daukaten sekuentziak, bestela ordenatuak baino. Zorionez, erraza da filmaren edo telesailaren izenburua aurkeztu aditzaren mendetik ateratzeko formulak asmatzea.\nGoiko adibidean, «Euskal Telebistak aurkezturik, Jaun ta jabe» erabili da, aditz nagusiaren elipsia eginda bezala: «Euskal Telebistak aurkezturik, Jaun ta jabe telesaila dator pantailara».


Domeka eguerdian egingo dute Elgetako IX. pintxo lehiaketa - Elgeta - 2016-11-06 - Goiena.eus\nDomeka eguerdian egingo dute Elgetako IX. pintxo lehiaketa\nLarraitz Zeberio Lekuona 2016-11-03 10:19\nAurreko edizio batean Elgetako pintxo lehiaketara aurkeztutako pintxo bat.\nSarituak 14:00etan jasoko du txapela. Herritarrek beste bi domeka izango dituzte Publikoaren Saria erabakitzeko.\nHerriko lau tabernak hartuko dute parte, aurten, pintxo lehiaketan. 2016ko irabazleak domekan bertan jasoko du saria. Epaimahai batek taberna guztiak bisitatuko ditu eguerdian zehar eta amaitutakoan emango dute epaiaren berri. Irabazleak egunean bertan jasoko du txapela. Udal ordezkariek eramango diote Jainaga eta Narbaiza trikitilarien musikarekin lagunduta. 14:00etan abiatuko dira herriko plazatik dagokion tabernarainoko bidea egiteko\nTaberna bakoitzak pintxo bakarra prestatuko du aurten, eta ez bina aurreko edizioetan moduan. Udalak tabernariekin egindako bileran hainbat aldaketa egiteko proposamena egin zuten ostalariek. Horietako bat da bi pintxo beharrean bana aurkeztea.\nHiru pintxo domeka\nAurten ere hiru izango dira Elgetako pintxo domekak, eta herritarren parte-hartzea sustatzeko bi lehiaketa egingo dituzte herrian. Taberna bakoitzak bere pintxoaren osagaiak asmatzeko erronka botako du. Asmatzaileen artean txakolin eta ardo ondu botila bana zozketatuko dituzte.\nPublikoaren Saria ere jokatuko da aurten. Herritarrek beste bi domeka izango dituzte botoa emateko. Pintxo guztiak euro bateko prezioan izango dituzte salgai tabernariek. Ekitaldi honetako beste berrikuntzetako bat da boto-emaileek txartel bat hartu beharko dutela non lau tabernen pintxoak dastatu dituztela ziurtatuko den. Lau zigilu edo marka jasotakoan bete beharko du txartela parte-hartzaileak goxoena iruditu zaion pintxoa zein izan den adieraziz. Jasotako txartel guztien artean pintxo lehiaketako sari nagusia jaso duen tabernan erabiltzeko 30 euroko txartela zozketatuko du Elgetako Udalak.


Zenbakaitz — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / Zenbakaitz\nOier Gorosabel 2008/01/16 21:10\nAstelehenetik aurrera, Lekeittioko uhiñetan Argentinako eskualdunen doiñuak entzungo doguz ¿viste, pelotudo/a?\nArrakala irratijan, astelehen goizak bertso doiñuandako izan dira aspaldittik hona. Xiberoko Botzeko Punttuka saiuan emanaldixak amaittu egin diranez, Argentinako euskaldunen abotsen doiñuak beteko dabe hutsunia. Tres Arroyos herrixan, Hiru Erreka Euskal Etxia dakagu eta bertan irrati bat. Handitxik arittuko jakuz kantuka eta kontuka Joseba Koldo, Andres, Jacqueline, Andrea, Pilar, Oscar eta beste lagun asko, Zenbakaitz saiuan. Astelehenero, goizeko 8.00etan.\netiketak: diaspora, arrakala, irratia


‘Shortbus’ filmak irekiko du transmaribibollo zine zikloa Gaztetxean | Mondraberri Arrasateko Ataria\nHasiera Kultura GAZTETXEA ‘Shortbus’ filmak irekiko du transmaribibollo zine zikloa Gaztetxean\nArrasateko Morbor eta Arrasateko Gaztetxeak zine ziklo transmaribibolloa antolatu dute datozen hilabeteetarako. Hileko azken domekero arratsaldeko 18:00etan pelikula eta lagunarteko solasa egingo dute Arrasateko Gaztetxean.\nLehenengo filma gaur arratsaldean emitituko da. Zenbait newyorktar ‘Shortbus’ izeneko klub polisexual underground baten barruan eta kanpoan sexuaren eta maitasunaren sinesmen tragikomikoetatik nabigatzen ari dira. Sofia, orgasmorik izan ez duen terapeuta sexuala, urteak daramatza senarrarekin plantak egiten. Severine, menderatzailea, laguntzen saiatuko da, hainbat sexu-harreman lortuz. Bestalde, Sofiako bi pazientek, Jamesek eta Jamiek, hirugarren bat, Ceth, sexu-harremanean sartzea pentsatzen dute, baina Jamiek ez du erabaki. Denak Shortbusen daude, New York post 11-S-en ohikoa ez den leku batean, polisexoa, politika eta artea nahasten dituena.\nAbenduak 26, 18:00etan ‘Yes we fuck’\nUrtarrilak 30, 18:00etan ‘Silvana’\nOtsailak 27, 18:00etan Pride\nMartxoak 27, 18:00-etan Ur handitan: Ez bitarrak+ laburmetraiak


Piztu zure barruko koloreak! - Lasarte-oria - Txintxarri.eus\nPiztu zure barruko koloreak!\nTxintxarri Aldizkaria 2019-06-27 09:00\nAbestiak dioen moduan, "txiki-txiki-txikia" zinela ezagutu zintudan, eta "handitzen-handitzen" ari zara egiten zure bidea, IRAIA. Zurekin hunkitu gara lasarteoriatarrok azken urte honetan; Zubietan askotan, Granadan bertan batzuk, telebistari begira beste asko. Udaletxeko balkoian kopa altxatuta herriko plaza bete genuen guztiok.\nZuretzat hain garrantzitsuak izan diren garai hauetan, hiru bandera astindu dituzu airean. Txuri-urdina lehena, eta, horrekin batera, Ostadar kirol taldearena. Zabaleta auzokoa zara, bertan eman zenizkion lehen ostikadak baloiari, eta auzoan zein herriko elkarteen eskutik hezi zara herrigintzaren, elkarlanaren eta laguntasunaren baloreetan. Ateak berriz irekin dituen JALGI-ko horma irudi handian dago zure argazki bat, herrian emandako lehen pausoen erakusle.\nIkurrinarekin ere ikusi zaitugu argazkietan; euskara, gure kultura eta nortasuna lau haizetara zabalduz. Eta ostadarra izan da hirugarren bandera; gu denontzat, gure herriarentzat eta munduarentzat askatasuna, aniztasuna, maitasuna eta errespetua aldarrikatzen duena.\nOrain herriko jaiak datoz, eta zure kuadrillako blusaren koloreak jarriko dituzu dantzan berriz ere… laguntasunaren, auzolanaren, euskararen eta askatasunaren koloreak. Goza ditzagun jaiak, eta bihur gaitezen SORGIN! Bide batez, bejondeizuela Sorgin jaietako lagunei, eta zuek bezala, jaietan ez ezik urte osoan Lasarte-Oria alai, euskaldun, parekide eta koloretsu baten alde borondatezko lana egiten duzuen guztioi.\nEgun bereziak dira festak, eta beti oroitu ohi gara gertukoez une horietan. Tamalez, urruti daude gertuko batzuk. Horregatik, SAREk dioen moduan, korapiloak askatzeko unea da, eta herrian ez zaudetenak laster gure artean izan zaitezten aldarrikatuko dugu egun hauetan ere.\nAlternatibatu! Itzali zure bizitzaren grisa, piztu zure barneko koloreak.\nIrten bidetik, irtenbidetik!\nGora sanpedroak! Gora Lasarte-Oria!